amanoisuno/poetBack huggingface dataset:
登凌歊臺 程俱  长江
凌歊正在塵歊外，四起雲山翠欲浮。丹檻昔時空勝事，錦袍何處想靈遊。鼇分一島來平野，鯨吸長江带兩州。手决飛雲天作幕，坐侵寒露月垂鈎。向來時有千巖夢，對此渾消萬古愁。醉目歸鴻天際沒，地高空闊更宜秋。
同趙子雍過朱元益耜樂圃 程俱 
秋風脫葉盡，弱質例可憎。樂圃森老木，深蒼欝奔騰。中有白眉子，貎古心亦澄。歲寒儷松筠，豈直朱絲繩。籃輿一尋訪，相攜得良明。促膝對軟語，沉憂釋春冰。叢編出奇蹤，璀璨獻與凝。琱戈及篆鼎，往往見未曾。慚君傾佳釀，幽亭暮方登。但怪一林白，孤蟾自東升。斯須接詩戰，掉鞅苦不勝。羡子醉經史，吾方着弓矰。白眼安取轉，尊拳恐相仍。見子意已足，何須酒如澠。
送朱伯原博士赴太學 程俱 
朱公将赴成均時，炎炎六月雲峰奇。閶門鼓聲催畫鷁，陂塘菡萏方華滋。朝雲回首暮雲合，汗青嵬磊扃巖扉。先生顧此重惜去，片帆未肯乘風飛。賤子乃前致以詞，誠知去魯心遲遲。丈夫出處會有時，從來猿鶴焉能知。醇儒况復生盛世，終老巖穴将何爲。公其去矣莫迴首，君王仄席思賢久。公懷慷慨善哉言，挽舟便出楓橋口。
送朱伯修延年入京秋試 程俱 
朱生西遊不負書，胸中自有一千卷。囊中亦不貯黄金，肯學癡兒事遊宴。會稽要待買臣歸，洛中須使張華見。扁舟去日春正深，嬌紅嫩白粉成林。沙頭酒盡一麾手，黄鸝亦作離羣首。明年射策先髦傑，晝繡還鄉春事歇。剰沽美酒膾鱸魚，同醉垂虹亭上月。
雪中口占二首  其一 程俱 
萬木號風雪未乾，畫簷冰筯水精寒。日高丈五猶慵起，夢到江湖理釣竿。
雪中口占二首  其二 程俱 
一夜滿城三尺雪，寒林枯木盡生春。盆池水窄成冰鑑，庭竹枝低掃玉塵。
和虞長洲遊虎丘 程俱 
尋壑復經丘，人看李郭舟。藤花多背日，桐葉最知秋。虎去藜藿盡，龍歸蛙黽愁。振衣臨石壁，未羨習池遊。
移竹 程俱 
寓目無清致，興懷要此君。影移千畝月，枝散五湖雲。鳯實和筠得，龍苞带籜分。傷根同柏大，剪葉異芝焚。拔篠衣霑粉，連鞭蘚破紋。虚心寧擇地，直節任離羣。但欲通三徑，何須比萬軍。凛然真玉立，蔓草即堪耘。
和友人陳傅道師仲司錄遣興之作 程俱 
急景去不返，官遊心易闌。死生交道絕，冷暖世情看。適俗須多可，随緣亦大難。一年還欲盡，三界直無安。
沙塞松江 程俱 
三江既入今安有，萬化無端去莫留。蟹蚌失波枯斥岸，蛟龍移窟見沙洲。水窮范蠡扁舟返，海變麻姑兩鬢秋。通塞正應天數在，荷蓑持鍤直堪愁。
曉起 程俱 
霜林一望極空寒，曉鼓催人覺夢殘。黄霧带晴江渺渺，勁風翻影露漙漙。香飄引篆新添火，髪密勝簪慢整冠。藏拙懶便惟少事，興來閑借遠山看。
餘杭法喜院荆文公書堂文公康定中讀書於此 程俱 
鍾山太傅起從龍，鼓動風雷指顧中。未見圖形求傅野，豈知徒步客新豐。青鞋曾訪餐芝老，白首惟餘擣藥童。藏壁故應留斷簡，至今山鬼慟悲風。
送蒋主簿入都赴試一首 程俱 
東南貢吏紫髯郎，一馬駸駸客路長。袖裏山林洗塵霧，腹中文字了縑箱。流年過我長如許，樂事知君詎未央。行恐饑來驅我去，也遮西日上河梁。
罷吏客郡城已數月滯留忽已歲暮浩然興歎作一首 程俱 
一行作吏向吴城，五見陬隅上薄冰。魏覬三章堪自約，殷源百尺敢言登。揶揄祇送人爲郡，噎媢初非我負丞。鞅掌棲遲俱害性，不知鬚鬢欲侵凌。
寒夜遣懷一首 程俱 
強醉重雲欲散鹽，三更飛霰忽驚簾。大呼何與癡人事，此意多應俗士嫌。出戶仰看天漫漫，持盃愁作夜厭厭。消除心事都無處，下盡中軍三百籖。
高郵旅泊書懷寄淮東提舉蔡成甫觀兼呈鄭使君弇三首  其一 程俱 
久客頗自厭，長歌胡不歸。束書方有適，捧檄定焉依。塵裏音容改，山中信息稀。十年長漫浪，深覺負荷衣。
高郵旅泊書懷寄淮東提舉蔡成甫觀兼呈鄭使君弇三首  其二 程俱 
命矣周南滯，時哉冀北空。居無刮目視，動有轉喉窮。泛宅如蠻蜑，淫書伴蠧蟲。飄蓬故人念，賴有繡衣公。
高郵旅泊書懷寄淮東提舉蔡成甫觀兼呈鄭使君弇三首  其三 程俱 
長夏熱欲死，迎秋氣已清。蚊蠅任來往，螟螣尚縱横。行止厭人問，棲遲真自驚。使君高義在，解榻見深情。
喜雨呈鄭高郵 程俱 
赤地無遺蘖，懸知一歲空。乖龍忽解事，死虎亦爭功。土燥財霑塊，人安未轉蓬。翻思瀉東海，何計請天公。田畝膏腴闊，河流脉絡通。邦人依豈弟，指日望登豐。
人日書懷兼呈吴中二三友 程俱 
東西南北走紅塵，又見江淮草木薫。小謝篇章成畫餅，卧龍功略付浮雲。棲遲枳棘今如許，嘯傲冰霜賴此君。俛俯折腰成底事，故交千里漫離羣。
許主簿見和過有推借再作奉呈 程俱 
身謀自昔須三窟，世味端能敗一薫。醉裏閑愁濃似酒，春來歸思亂於雲。松栽咫尺傳盧老，棗實方将訪許君。却喜雲孫共來往，扁舟時入白鷗群。
用前韻作招許主簿 程俱 
風騷無復見黄初，尚想應劉載後車。病骨不知緣底事，愁眉時得爲君舒。動人春色來随鷰，入眼溪流静見魚。祇有此中多好句，可來茅閣試憑虚。
謹追和諸父留題雲門聲闍黎經閣詩一首 程俱 
傑閣護真文，金仙妙大雲。風林終日說，露柱一時聞。谷暖春先到，山高日易曛。經行復宴坐，華雨任繽紛。
適軒 程俱 
厭苦常從樂未央，不如要足兩俱忘。當饑糲食遺三鼎，便體綈袍勝五章。夜雪扁舟千嶂凈，午風高枕一窗凉。飄然自適非人適，肯受轅駒六尺韁。
謝江仲舉惠酒 程俱 
山城無物可忘憂，但有平原病督郵。知我囊中無白水，煩君若下出青州。芳甘未謝三羊醖，傲兀能消萬古愁。會待東郊春意動，鳴鞭乘興草堂遊。
次韵張祠部見示 程俱 
大滌先生不諱貧，鬢髯雖白臉長春。三江魚美東曹後，二柳泉甘慧曉鄰。懷組歸來無長物，挂冠誰復並清塵。自憐出處俱違性，旋結衡茅寄此身。
章僕射山林 程俱 
王子池臺迹已荒，年來華構壓高岡。長林不礙千山月，老榦猶含九夏霜。便覺平泉冠東洛，還依淥水記南塘。蝸廬却喜通幽徑，岸幘時來一嘯長。
次韻張祠部敏叔游滄浪蘇子美故園 程俱 
醉倒春風載酒人，蒼髯猶想見長身。試尋遺址名空在，却歎張羅事已陳。稍置曲欄穿徑竹，别開高閣俯汀蘋。拏舟更欲陪清賞，要看毫端藻繪春。
次韵鄭大夫半隱亭 程俱 
脫屣歸來稅兩轓，信知塵世有蕭閑。幽亭似近郎君谷，捷徑知非少室山。歲月優游真得計，風塵憔悴獨何顔。園林日涉仍多趣，坐看雲飛鳥倦還。
哦詩夜坐缾罍久空無以自勞寄吴興趙司錄江兵曹 程俱 
詩成不直一杯水，年大常懷千歲憂。何須中令能強記，正要将軍爲破愁。故人久負丘壑志，公子欲尋梁宋游。相逢儻有蒲萄淥，肯向西凉博一州。
九日寫懷 程俱 
節物驚心兩鬢華，東籬空繞未開花。百年将半仕三已，五畝就荒天一涯。豈有白衣來剝啄，亦從烏帽自欹斜。真成獨坐空搔首，門柳蕭蕭噪暮鴉。
次韵葉翰林見寄  其一 程俱 
雅望清班亦醉翁，暫令槐閣曳鈴空。更評他日歸賢守，畫諾何人稱治中。便合追鋒來就日，已知投刃有成風。貽書千里兼金意，俎豆常憐斷尾雄。
次韵葉翰林見寄  其二 程俱 
相望千古一涪翁，還向江湖四壁空。病目自甘桃李後，野麋難着鳯麟中。未成下澤還鄉里，且寄窮閻蔽雨風。舉世知音常契闊，空悲沉抑爲誰雄。
傅國華從使遼東已事還朝拙詩送别  其一 程俱 
夫君胸次有天游，笑指滄溟寄一漚。正使叩舷歌小海，不妨安席詠洪流。翩翩聊試千金學，刺刺應慚萬里侯。歸袖飄然望華闕，獨留珠玉照遐幽。
傅國華從使遼東已事還朝拙詩送别  其二 程俱 
向來南北歎流年，十載相逢走道邊。作佛頓慚靈運後，着鞭猶恐祖生先。彈冠豈欲夸三組，負耒還思受一廛。默計此身端未了，别懷撩亂故依然。
窮居苦雨 程俱 
慢膚便腹轉疏慵，睡足茅簷目過鴻。墨客縱令三尺喙，木奴何似十年功。門前羅雀非吾病，竈底生蛙不世窮。舊雨未乾新雨漲，可憐愁絕力田翁。
謝張敏叔餉陸子泉 程俱 
接輿叩木狂歌處，猶有清泉出翠微。不學癡人供水遞，肯分餘潤及柴扉。七甌已辦煎茶厄，三咽能忘啜菽饑。身寄吴門聲利窟，更思冰洞濯塵衣。
張敏叔得請謝事欽俯高躅因成口號 程俱 
富貴紛紛有底難，乘時如探槖中丸。高人不啻曇華見，晚節誰爲趙璧完。且喜芝蘭俱秀發，不嫌松桂愈清寒。他年仄席思耆舊，矍鑠猶能一據鞍。
晚雨菊 程俱 
異質寧當雜衆芳，故留寒潁度微霜。三鍰何必分靈樹，九畹那能擅國香。不惜繁英供夕餌，肯持佳色媚朝陽。徑須移奉華堂燕，路草多應愧久妨。
葉內相赴淮西 程俱 
向來英妙壓鼇頭，去國三年白鬢秋。蕭傅豈煩更吏治，賈生元自贊皇猷。高文已得江山助，遠業寧爲管晏留。聞說雲亭已除地，正須椽筆紀鴻休。
江仲嘉仕吴興雅重道場山長老惠顔仲嘉之柩以八月十五日至山下顔以是日告寂 程俱 
道人非復世間情，居士空留身後名。共擬凌雲成一笑，不妨乘月話三生。桐鄉定有蟬衣在，葱嶺遙知虎錫鳴。耿耿幽懷無處寫，眼中泉石記經行。
觀王君玉侍郎集有酒明詩次韻 程俱 
簿領青州掾，風姿麴秀才。長煩拍浮手，持贈合歡杯。屢舞回風急，傳籌白羽催。深慚偃師氏，端爲破愁來。
九日陪章湖州致平援登道埸山泛舟溪上 程俱 
九日登臨得翠微，拂天松竹引丹梯。神遊八表層霄近，目盡千山落日低。人散飛雲留畫棟，舟回初月照清溪。故知王謝風流在，吹帽何人醉似泥。
次韵趙叔問對雪共酌有懷江仲嘉之作 程俱 
怳然身寄一山川，玉宇銀墻墮我前。欲便乘風向寥廓，恨無新句落雲烟。延枚座右頻虚席，訪戴人遐歎獨賢。遙想支頤對秦望，朝來清思浩無邊。
癸巳歲除夜誦孟浩然歸終南舊隱詩有感戲效沈休文八詠體作 北闕休上書 程俱 
說將且不暇，于時真自疏。深慚叔孫子，未辦茂陵書。正自饑欲死，敢言忠有餘。平生畎畝志，本不羡嚴除。
癸巳歲除夜誦孟浩然歸終南舊隱詩有感戲效沈休文八詠體作 南山歸敝廬 程俱 
故廬今茂草，新構羡茅茨。久慕泉石約，空令猿鶴悲。一廛端可共，三徑復誰期。會結忘年友，歸雲茹紫芝。
癸巳歲除夜誦孟浩然歸終南舊隱詩有感戲效沈休文八詠體作 不才明主棄 程俱 
沃壤有多稼，良工無廢材。固知時不棄，正坐老無媒。病驥終難駕，寒花不易開。古來天下士，取次沒蒿萊。
癸巳歲除夜誦孟浩然歸終南舊隱詩有感戲效沈休文八詠體作 多病故人疏 程俱 
雁足慵難寄，雞棲出厭頻。路長時有夢，人遠遽如新。膠漆唯窮士，雲泥隔要津。囂囂亦何病，懶放任天真。
癸巳歲除夜誦孟浩然歸終南舊隱詩有感戲效沈休文八詠體作 白髪催年老 程俱 
轉眼過三紀，搔頭見二毛。先秋同柳弱，早白誤山高。種種從渠落，青青竟莫逃。形骸姑置此，痛飲讀離騷。
癸巳歲除夜誦孟浩然歸終南舊隱詩有感戲效沈休文八詠體作 青陽逼歲除 程俱 
憔悴身仍健，峥嶸歲又窮。天寒春未應，臘盡雪初融。萬化豈有極，一生常轉蓬。誰知元不動，日月自西東。
癸巳歲除夜誦孟浩然歸終南舊隱詩有感戲效沈休文八詠體作 永懷愁不寐 程俱 
腷膞南枝鵲，鏗宏半夜鐘。寥寥數寒漏，唧唧類吟蛩。馬革思強仕，牛衣慕老農。此身何處是，展轉聽朝舂。
癸巳歲除夜誦孟浩然歸終南舊隱詩有感戲效沈休文八詠體作 松月夜窗虚 程俱 
透隙風號屋，翻簷雪灑窗。遙知迷九澤，似欲卷三江。引睡翻書帙，澆愁泥酒缸。無因踏松月，癡坐對青釭。
避寇村舍 程俱 
再脫兵戈裏，全家走路塵。百年同是客，萬事不如人。幻境終歸盡，生涯正要貧。故人知在否，魂斷楚江濱。
哭王元規 程俱 
華顛傾蓋便忘年，信有烏衣不乏賢。膝上中郎名譽早，湖南司馬歲時遷。去天尺五非無地，擊水三千竟莫前。唇齒五車真底用，人琴冥漠付重泉。
和答何蒙聖删定 程俱 
胸中林壑寄商顔，門外紅塵了不關。年去人猶昔人耳，身游才與不才間。與君同覺夢中夢，顧我長嗟山復山。何日方舟歸里社，韋編應許試窺班。
江仲嘉書稱去常山靈真洞半里許得林壑殊勝余記昔過謝源道中亂峰峭壁間竹樹薈蘙今仲嘉所稱得非此耶因寄百二十字 程俱 
聞說靈真路，旁開小洞天。蒼巒閟清境，陸地接飛仙。壁立驚猿掛，松枯老蔓纒。攢空永亭石，潄壑定林泉。烟磴盤三徑，玄窗属五便。武陵迷漢魏，妙憙斷山川。騰絕端如此，經營有老焉。烹魚幾折屐，命駕擬加鞭。易秃三千丈，寧辭四萬錢。把茅應早計，拱木歎流年。鴻鵠須塵外，鵷鸞自日邊。人生各有在，雅志共超然。
鄒侍郎挽詞二首  其一 程俱 
蠻貊人無間，鄉閭行益尊。芝蘭有餘化，桃李竟無言。遠日來千兩，他年歎九原。死生如可作，安用百身存。
鄒侍郎挽詞二首  其二 程俱 
夷跖雖殊趣，彭殤共一歸。投荒萬里再，乘化百年非。細行皆無憾，常言亦造微。祇應存信史，千古有沾衣。
與蒋子有道丁田相從吴下之適感而賦詩 程俱 
三徑旁臨招隱溪，子真池館叩林扉。拏舟雪夜多乘興，步屧春風每醉歸。居舍相望一牛吼，官途常作二鳬飛。試尋邀月持杯地，共覺勞生四十非。
暴書會和陳正字磷觀御製書二首  其一 程俱 
龍檢金壺記子年，寥陽宫殿玉虚前。三元初識皇文袐，八法爭看御墨鮮。叢簡舊藏丹蘂箧，羣仙疑近白蛙泉。隆樓縹緲侵雲漢，神物撝呵衛九天。
暴書會和陳正字磷觀御製書二首  其二 程俱 
七聖雲章秘紫清，睿謨神藻發長生。六爻妙盡超龍瑞，千里真修敘廣成。但覺焕文驚俗眼，何勞掘筆避書名。法宫涵演方無盡，玉海濡毫卷四瀛。
送傅舍人國華使高麗二首  其一 程俱 
長嘯溟波又一遊，眼中壺嶠接滄洲。紫薇垣近三台象，銀漢槎浮八月秋。七制還須補天筆，二帆聊展濟川舟。從容歸奏承清問，膏澤東南四十州。
送傅舍人國華使高麗二首  其二 程俱 
翩翩淥水泛紅蓮，一紀重來擁使旜。雲外兩星明漢莭，海東千里戴堯天。舊聞箕子多遺俗，會使匃奴失左肩。五十年來蒙惠渥，故應微風莫深鐫。
送朱職方希亮出使利州路二首  其一 程俱 
許下多名士，朱公盛德人。懷文深自匿，謀道不求伸。雅望臺中妙，宣恩劍外春。聊憑巴漢水，一洗九街塵。
送朱職方希亮出使利州路二首  其二 程俱 
星使出文昌，仍分古華陽。過家真晝繡，擁節異懷章。泛應超餘刃，深心即道埸。前旒須獻納，早晚侍明光。
和江仲嘉見寄  其一 程俱 
蓽門蓬舍不知春，車似雞栖甑有塵。千里傳情望雙鯉，一杯和影祇三人。交親離合同巢燕，身世覉危獨繭綸。四體不勤心擾擾，擬将玄旨問吴筠。
和江仲嘉見寄  其二 程俱 
寒谷應殊尺五天，鹽車無復望騰騫。至人未免填溝壑，大隱不如居市廛。長笑呼鷹思上蔡，獨令留石在平泉。茅茨欲作終焉計，未有滄浪四萬錢。
何蒙聖挽詞二首  其一 程俱 
倦遊初返北山農，一面忘年得此翁。易學知公無復過，詩窮如我敢言工。安知接跡金蘭直，便作回頭夢幻空。本自無生今豈滅，不因吾道有西東。
何蒙聖挽詞二首  其二 程俱 
五籍紛綸井大春，一言超詣阮參軍。王門設醴重經席，藏室讎書老蠧芸。問字毫釐分鳥跡，論文領略到皇墳。他年宿草傷心地，千里衢山隔暮雲。
酬潁昌葉內翰見招 程俱 
觸石西遊泝濁波，京華旅食謝經過。年侵鏡裏今如此，歌缺壺邊可奈何。賓閣遙知懸玉麈，直廬應許到金坡。須公一節趨環召，猶及昆明百步荷。
旅舍寫懷 程俱 
半世江湖寄此身，冰墟何意及陽春。離騷痛飲非名士，款段還鄉亦善人。病木作花真強活，長魚沉陸恐摧鱗。清時英俊如麻葦，敢歎長年甑有塵。
酬葉翰林喜某除官東觀  其一 程俱 
冰谷難通杜曲天，淺聞那識絳人年。揮斤始免從輪扁，操牘寧堪佐史遷。正恐商樊譏浪仕，可令齊魯歎無傳。笭箵挂壁空回首，林有孫枝竹長鞭。
酬葉翰林喜某除官東觀  其二 程俱 
列宿羅胸妙補天，巨鼇峰頂號耆年。致君舊擬唐虞上，去國徒驚歲月遷。夢筆絲綸建瓴下，憇棠膏澤置郵傳。平生傾倒燕臺意，可使英豪慕執鞭。
送葉善卷致仕歸吴 程俱 
衛尉新除蓋次公，便抛簪紱向江東。秋鱸正與蓴絲美，夜鶴休驚蕙帳空。滿腹詩書元未試，會心林壑與誰同。自憐華髪無歸處，慚愧冥冥物外鴻。
和同舍雪晴即事 程俱 
雪消晴沼漲微波，一局文楸比爛柯。塵外清霄三島近，日邊春色五雲多。不妨窈窕耽書癖，時遣旗搶戰睡魔。洶湧詩情何所似，九軍雷動伐靈鼉。
和同舍上元迎駕起居 程俱 
瓊構浮空錦作山，五門遙比望金鑾。燭龍飛度崑丘曉，玉斧修成寶鑑寒。便覺冰荷回暖律，怳疑雲翼傅靈丸。都人喜色瞻鸞蓋，更擬交光雪未殘。
和同舍夏日四詩  其一 程俱 
寒暑不到處，翛然天地中。夏冰聊善幻，性水自真空。松壑凝寒露，荷燈障遠風。峨峨欲千仞，扇暍意無窮。
和同舍夏日四詩  其二 程俱 
曉來風破睡，天外失參横。雨作刻漏下，人思江海傾。林塘回秀色，廛市亦歡聲。漏屋吾無憾，聊蘇秉耒氓。
和同舍夏日四詩  其三 程俱 
夜氣接平旦，微凉生太虚。庭槐秋影動，簷月曉光餘。執熱寧無間，探湯固有初。斯須銜燭轉，汗漬羽陵書。
和同舍夏日四詩  其四 程俱 
赤日不可度，紅塵能許深。糞除知有意，垢净亦惟心。葉落石門曉，花殘桃徑吟。安知煩溽地，擁篲却流金。
車駕幸袐書省口號  其一 程俱 
端門清蹕隱修廊，麟省新開接建章。六玉虬飛黄道穩，五芝華聳頳袍光。風生凡腋天顔近，春入仙洲晝漏長。拭目訓詞成飽德，共瞻雲日仰陶唐。
車駕幸袐書省口號  其二 程俱 
清塵膏雨浹人寰，金殿晴開瑞霧間。帝座騰輝臨璧府，飈輪紆景按蓬山。龍鸞初識昭回迹，麑鹿驚随侍從班。再拜逡巡戴君賜，却迎天仗款賢關。
和田龍圖升之登秋宴口号  其一 程俱 
赭黄高拱玉霄間，金殿祥驎九色斑。湛露恩濃開鎬宴，大風歌奏仰龍顔。自驚垂老抛農畝，浪逐羣仙款帝關。銀甕白環方紀瑞，汗青修竹盡南山。
和田龍圖升之登秋宴口号  其二 程俱 
矍鑠仍堪将帥間，壮猷聊與虎臣班。公車獻賦城南杜，郎省興嗟北地顔。合殿千官瞻黼扆，中天雙闕敞瓊關。彤庭拜舞嵩三呼，延閣干雲真道山。
林德祖有詩寄光祿蒋卿夢錫堦及送朱博士駿發終篇皆見及次韻寄懷  其一 程俱 
閉門那復賦三都，傳世何妨強著書。東海遺榮行路歎，南山歸隱故人疏。尚平婚嫁無餘累，摩詰身心即凈居。六十挂冠雖早計，絕勝銜索泣枯魚。
林德祖有詩寄光祿蒋卿夢錫堦及送朱博士駿發終篇皆見及次韻寄懷  其二 程俱 
金華王府九天開，夜誦何人薦逸才。太學諸生終莫挽，長沙賢傅幾時來。别離傳恨空魚素，歲月如飛逐管灰。亦欲相追老湖海，稽山肯放酒船回。
和江子我端友 程俱 
雨脚初收曉霧開，青鞋布韈好追陪。幽人無事常相見，佳句有時還自來。白業誰能超石壁，朱顔亦任發春醅。憂來忽憶燕南信，安得閿鄉老萬回。
齒落 程俱 
年運過半百，齒搖先右車。朝來忽自墮，笑罷却成嗟。鶴髪情知爾，牛呞老更加。舌柔真足恃，寂默寄生涯。
種蓮 程俱 
不向東林社，聊分玉井蓮。淤泥超黑業，定葉異青錢。八法那能染，三車固可捐。從容共魚樂，吾意已忘筌。
别後有懷子我追用巾字韻作寄 程俱 
漉酒空峨五柳巾，一觴相属念情親。玉川奴婢今猶昔，錦里田園老更貧。冰洞清泉誰共酌，風篁幽徑好尋春。開年晴暖須歸去，還向江湖覓故人。
殷浩廢處信安偶覽衢州圖經故居尚有遺址有感予懷書四十字 程俱 
中軍時所廢，我廢坐衰殘。軒冕儻來寄，炎凉非意干。空函嗟外重，小品亦徒看。異代均流落，還來客信安。
觀梅 程俱 
江梅開過尚餘香，半面殘粧對夕陽。野草凡花正無賴，競將地紫占春光。
觀老杜久客一篇其言有感於吾心者因爲八詠 覉旅知交態 程俱 
故里翻爲客，衰年亦倦遊。犢褌慚北阮，膰饋略東丘。門巷遊麋鹿，閭閻風馬牛。翟公良可笑，大署欲何求。
觀老杜久客一篇其言有感於吾心者因爲八詠 淹留見俗情 程俱 
扶病來城郭，棲遲又幾年。炎凉驚節變，榮悴與時遷。掉臂人趨市，駢頭蟻慕羶。回觀衰冷地，古竈不生烟。
觀老杜久客一篇其言有感於吾心者因爲八詠 衰顔聊自哂 程俱 
秃髪無重綠，疏髯已半凋。識風搖老炷，大宅樹衰標。往事那堪記，幽懷不自聊。餘年儻窮健，猶及中興朝。
觀老杜久客一篇其言有感於吾心者因爲八詠 小吏每相輕 程俱 
鼠輩何知禮，奴曹只世情。鴟鴞嚇鸞鳯，螻蟻困鯤鯨。舍者時爭席，将軍莫夜行。豈堪供一笑，正自不須驚。
觀老杜久客一篇其言有感於吾心者因爲八詠 去國哀王粲 程俱 
獻納無明略，衰遲只故鄉。養痾憑藥裹，掃迹寄僧坊。不作荆州客，空悲漢署郎。登樓那暇賦，衰鬢白蒼蒼。
觀老杜久客一篇其言有感於吾心者因爲八詠 傷時哭賈生 程俱 
僭逆真苕燕，腥羶尚井蛙。蒼生困徴歛，黄屋久咨嗟。北狩終當返，東巡亦未賒。皇基甚宏遠，四海會爲家。
觀老杜久客一篇其言有感於吾心者因爲八詠 狐狸何足首 程俱 
宿敝雖毛舉，中原尚土隳。時聞殲狗鼠，未遂戮鯨鯢。冠蓋翔鴛鷺，兵戈集虎貔。埋輪豈無意，攬轡欲誰期。
觀老杜久客一篇其言有感於吾心者因爲八詠 豺虎正縱横 程俱 
黠虜頻窺塞，潢池或弄兵。未傳朱泚首，時勞亞夫營。四海幾糜爛，羣凶會鼎烹。皇威清海岱，談笑掃攙搶。
哭徐節之學士慎言 程俱 
辯口懸河氣吐雲，賢豪往往盡知聞。論兵似欲無堅敵，攬轡常思去敗羣。正使流言成玉玷，何妨浹骨自蘭芬。他年罷社悲閭里，宿草猶應哭故墳。
又六言 程俱 
臨汝音容近隔，源明生死俄分。可但一朝千古，真成聚沫浮雲。
叔問錄示樂天篘字韻詩 程俱 
槽滴真珠不用篘，塵飛華棟發清謳。時危尚想承平態，勝會那從戰鬬求。遺物方将期汗漫，苦心何必志窮愁。憑君賸作消憂計，痛飲狂歌爛熳遊。
興龍節日有感二首  其一 程俱 
往歲興龍節，寰區樂未央。姜任垂德化，夔契拱巖廊。事逐流年往，憂随愛日長。嘉時真易失，追想故難忘。
興龍節日有感二首  其二 程俱 
往歲坤成節，羣生鼓舞中。至公同造化，和氣浹羌戎。佐佑三王治，彌縫十亂功。戎衣何日定，無處問高穹。
龍圖閣待制知亳州事傅公挽詞四首  其一 程俱 
北地休奇績，東閩出雋儒。文明知世異，才德應時須。臺閣咨純正，朝廷重楷模。九原如可作，素業上唐虞。
龍圖閣待制知亳州事傅公挽詞四首  其二 程俱 
置醴王門重，和羮帝意深。方酬稽古力，未展濟時心。履道端由戶，繩身異直尋。如何天不憗，注想動宸襟。
龍圖閣待制知亳州事傅公挽詞四首  其三 程俱 
龍駕初從代，羊裘首訪齊。但聞還舊物，已足慰羣黎。綸綍王言大，蓍龜國論稽。空留吾黨恨，桃李信成蹊。
龍圖閣待制知亳州事傅公挽詞四首  其四 程俱 
曳杖空成嘆，騎箕去莫追。桑陰曾未改，棠茇有餘悲。笳鼓千山路，龜螭萬古碑。登門慚憃陋，何以報深知。
黄脩中大夫挽詩  其一 程俱 
少日無雙譽，中年歎數奇。音徽叔度比，治迹次公爲。羔雁徒三至，牛雞不兩施。空令吴楚地，阡陌有餘思。
黄脩中大夫挽詩  其二 程俱 
曠度中無類，懷才竟莫伸。入朝誰不達，出宰一何頻。吏隱琳宫冷，郎潛素髪新。話言猶可想，攬拂涕霑巾。
致政程承議挽歌詞 程俱 
手種庭槐擢幹長，誰知種德久彌芳。錦標荷橐看榮養，命服恩書被寵章。合浦珠還增氣象，延平劍客斂光芒。新阡鬰鬰車千兩，慶善哀榮動故鄉。
太守富樞密見示題趙叔問回光庵詩次韵奉和因敘比蒙屈顧郊居愧謝之意 程俱 
千騎雙旌間綠沉，草堂無逕辱幽尋。應憐范叔窮愁甚，更覺文翁德化深。泌飲衡門聊寄老，高山流水舊知心。朝來拭目窺新句，入木鏘金比道林。
又和呈叔問 程俱 
潮海當年共陸沉，山林投老得追尋。清溪宛轉千山静，喬木陰森一徑深。法界含容居士室，庵基堅固祖師心。山王終恐歸廊廟，回首清遊嘆竹林。
用韻述懷 程俱 
故交離合異升沉，枉直寧當問尺尋。伏櫪疲驂千里暮，當關虓虎九門深。炎凉殊態看浮俗，衰病交侵失壮心。一壑一丘真自足，野糜終是樂長林。
送荘大夫綽赴鄂州守 程俱 
白首同經本命年，君臨方面我歸田。應無衛尉一錢直，空羡漆園三十篇。麟閣功名應未晚，羊腸岐路莫爭先。西歸不待三年最，肯訪柴門濲水邊。
偶成四十字上呈彦章內翰叔問侍郎 程俱 
頭童心亦盡，老矣不中書。賴有金閨彦，時來冰氏墟。但令尊有酒，安問出無車。更得身強健，登臨縱所如。
彦文見和謹用韵作二首  其一 程俱 
禪翁憐病士，時枉數行書。野寺尋荒逕，烟林接遠墟。擬回逋客駕，仍挽故人車。會赴山林約，無勞問久如。
彦文見和謹用韵作二首  其二 程俱 
知公探理窟，玉檢袐瓊書。宴坐超三界，靈光洞九墟。折腰憐五斗，舐痔笑多車。定起時遊戲，新詩錦不如。
再作述懷 程俱 
不作頭錢直，徒看萬卷書。秋螢羞赫日，潢潦異歸墟。絕意高門地，真乘下澤車。終年日高卧，豈問夜何如。
再和寄彦文 程俱 
踵息庵中老，看書不蠧書。青燈對編簡，秋氣入郊墟。農圃從爭席，笙歌載後車。風流傾一座，誰復似相如。
某啓伏蒙宫使資政左丞以某末疾漸平寵貺新詩仰荷眷私欽誦不足謹依嚴韵攀和四首少敘盛德仍述鄙懷伏惟采覽某再拜  其一 程俱  泰山
如公真似泰山雲，敷寸崇朝四海聞。出處要同周四友，聲名何减漢三君。詞源笑唾三冬學，妙旨深明六藝文。要是天孫機杼手，莫将雲錦並纖紋。
某啓伏蒙宫使資政左丞以某末疾漸平寵貺新詩仰荷眷私欽誦不足謹依嚴韵攀和四首少敘盛德仍述鄙懷伏惟采覽某再拜  其二 程俱 
典訓文章見白麻，經綸才術又王家。如何袖手千巖裏，却傍臨溪一徑斜。憂國丹心知益壮，濟時素業復誰加。何當樂壽亭前路，杖屨追遊閲歲華。
某啓伏蒙宫使資政左丞以某末疾漸平寵貺新詩仰荷眷私欽誦不足謹依嚴韵攀和四首少敘盛德仍述鄙懷伏惟采覽某再拜  其三 程俱 
載酒何人過子雲，閉關蘭若斷知聞。分無秔秫資三徑，豈有篇章詠五君。新故易成南浦别，漁樵時寄北山文。懸知倚市傾城態，應笑寒窗刺繡紋。
某啓伏蒙宫使資政左丞以某末疾漸平寵貺新詩仰荷眷私欽誦不足謹依嚴韵攀和四首少敘盛德仍述鄙懷伏惟采覽某再拜  其四 程俱 
充庭英俊劇蓬麻，迂憃無庸合卧家。錦里烟塵終不到，玉川思慮本無斜。山東何翅三年别，霜鬢潛驚一半加。會見中興平四海，要看元凱佐重華。
叔問覽北山小集用葉左丞韵辱惠佳篇推與過情良深愧戢謹次韵奉酬二首  其一 程俱 
過眼紛紛夢電雲，羡君強識與多聞。風流千載鑑湖老，博極羣書都水君。顧我衰懷無復理，空餘宿習寄微文。深慚推借逾涯甚，偶爾真同禦木紋。
叔問覽北山小集用葉左丞韵辱惠佳篇推與過情良深愧戢謹次韵奉酬二首  其二 程俱 
衡門相望接桑麻，人識城南二士家。老罷應難誇競病，詩狂無復賦車斜。韋編閲世時時絕，班劍看人歲歲加。徒把槧鉛消永日，強分奇正與英華。
鄭希尹大夫會吴中諸老惟方子通不至余作詩呈希尹 程俱 
黑頭新貴擁朱輪，交會耆英久不聞。博識猶多漢郎吏，敦詩仍有晉将軍。河流曲曲靈光異，芝蓋莖莖瑞氣芬。坐想城東隱君子，無心閑似嶺頭雲。
避寇還舍一首 程俱 
亂定還三徑，陰陰夏木初。驚絃無固志，巢幕且安居。宴坐心如地，幽尋步當車。經丘仍窈窕，遶屋正扶疏。摶黍空懷友，提壺或起予。老來無住着，聊復愛吾廬。
得趙叔問衢婺道中書作寄 程俱 
田中有秫醉淵明，石上無禾養伯齡。聳澗蒼根終鬰鬰，拂雲歸翼會冥冥。避喧人境心随遠，入夢家山眼共青。歲晚定知成二老，深慚招隱苦丁寧。
和答江彦文送行長句  其一 程俱 
醉裏求名苦不情，翛然誰信萬緣輕。却觀塵境端如夢，更喜幽棲得此生。游客乍歸寒雀噪，山人還去曉猿驚。會當蠟屐同幽討，無限青山照眼明。
和答江彦文送行長句  其二 程俱 
贈行新句比陽春，朝奏當年竦縉紳。素業異時應有待，玄談高處亦無論。平生骯髒皆華首，閲世崎嶇信損神。只恐鶴書還赴隴，未容公作獨醒人。
會稽旅舍言懷 程俱 
北山之北寄柴扉，茅屋参差倚翠微。老罷那知還作客，春來無奈苦思歸。淹留恐復荒三徑，潦倒寧堪扈六飛。乘鴈雙鳬成底事，不應容易裂荷衣。
次韻江子我見寄長句 程俱 
泥行正作龜藏穴，霧隱初徴豹一斑。豈有高標如冠玉，况無談舌解連環。一登文石趨宣室，三竊蟠桃向道山。早晚共尋雞黍約，林泉猶得半生閑。
苦雨 程俱 
積潦徹厚地，油雲成漏天。乘舟迷晚市，懸釡鬰晨烟。卉服幾三沐，蘧廬亦九遷。何由開白日，直恐墊黄泉。天道終持滿，皇心劇捄然。多應洗兵馬，且復奠山川。浩浩收溟漲，穰穰浹帝廛。爕調知努力，延頸待豐年。
比閲藏經偶成短偈仍寄同志者 程俱 
君看故教定何緣，豈爲多聞與福田。念念會融歸自已，言言當處便忘筌。無錢空數他人寶，遮眼那令兕革穿。鳥度虚空風過穴，不妨開卷亦安禪。
丙辰八月六日作 程俱 
負痾今日四周年，藥裏關心雪滿顛。坐失分陰嗟倐忽，行扶跬步苦跰𨇤。支離徒費三鍾粟，潦倒仍依二頃田。身在山林名絳闕，無功飽食愧前賢。
戲呈叔問 程俱 
野寺蕭條獨掩扉，了無才術赴時危。未成鴻鵠舉千里，且比鷦鷯足一枝。短髪望秋如葉落，壮懷因病與年衰。何時負郭通三徑，鳩杖相将醉習池。
彦章屢顧郊居敘謝 程俱 
骯髒衰頽歲月侵，冰墟誰復顧山林。閭閻揖讓潛夫老，車騎雍容重客臨。表裏絲綸曾濫吹，推揚巴俚久知音。時來解带揮談麈，正始微言得重尋。
鬰鬰澗底松 程俱 
鬰鬰千山麓，常嗟澗底松。老應從禹貢，清不受秦封。偃蹇龍蛇蟄，埋藏冰雪容。地偏難聳壑，根固獨凌冬。天近知才大，辰來有棟隆。山苗應見笑，穴蟻莫相攻。
與叔問預約繼九老之會 程俱 
七老當年四美并，韓温千載接儀型。世間天爵兼人爵，雲外台星聚德星。白髮篸花看更好，碧山環座眼偏青。相期勉繼耆英會，留與衢人作畫屏。
日日 程俱 
日日長川去，行行萬化新。回思幾年事，已似隔生人。章甫寧資越，連城漫入秦。應知衣內寶，肯渾隙中塵。
山近 程俱 
山近雲多態，身閑夢亦幽。紙窗先得曉，布被最知秋。海眼來陰冷，雲根逗暗流。結茅容我卜，投老爲君留。
看鏡 程俱 
看鏡怳如夢，今余猶昔余。身經幾堕甑，迹寄一蘧廬。仙客有遐怨，孔兄無近書。塵纓與蕙帳，兩事欲何居。
丁巳九日携酒要叔問登通道門樓而江彦文寄玉友適至因用己未歲吴下九日詩韻作 程俱 
凉秋風物正清華，極目高樓不見花。老境固知無樂事，醉鄉聊欲寄生涯。銀鈎遠寄清桐滑，玉液親題赤印斜。笑引壺觴成一醉，歌筵遙想鬢堆鴉。
戊午歲九日復與叔問登城樓再用前韻作 程俱 
兀坐空哦服九華，衰頹深覺負黄花。但令無事長相見，敢嘆百年生有涯。雉堞曉登千嶂抱，縠波秋凈一溪斜。歸來更展新詩卷，醉墨淋漓似老鴉。
靈山觀 程俱 
入夢無黄石，收身賴赤松。濯冠臨皖水，執簡叩灊峰。司命開琳闕，明光下玉龍。高靈心拱衛，江海勢朝宗。清夜垂星斗，空山答鼓鐘。雲車來絳節，風馬上丹封。樓觀参差見，巖崖轉仄容。山川瞻勝異，蘋藻薦嚴恭。凡骨應難換，幽人豈易逢。他年華山藕，安用葛陂筇。
題靈山息軒 程俱 
擾擾塵勞客，誰能一念休。向炎皆渇鹿，犯稼劇奔牛。舟壑雖無住，江河竟不流。超然随萬境，轉處實能幽。
舟行過吴江有感  其一 程俱 
陳迹端如幻，覉懷祇自驚。十年窮不死，四海寄餘生。蒲柳成衰質，枌揄憶舊耕。重吟五湖句，慷慨動幽情。
舟行過吴江有感  其二 程俱 
棲棘空迴首，飛鳬竟折腰。祇今随泛宅，敢復歎沉僚。行路終難拗，迷魂不可招。山川良是昔，恍似鶴歸遼。
葺蝸廬吴下用葉翰林見寄詩韻作 程俱 
四海無廬置此翁，故營松竹儘囊空。明知計出柏馬下，正擬身全木鴈中。東郭易成生草舍，南村先怯卷茅風。向來豪氣今如此，敢與元龍比長雄。
和白樂天二首寫懷仍效其體  其一 程俱 
莫把蓍龜更問天，向來心事已蕭然。塵中惝恍常如失，夢裏呻吟半不眠。三徑松筠終問舍，五湖烟水不須錢。艾耆相去能多少，早擬懸車十五年。
和白樂天二首寫懷仍效其體  其二 程俱 
中臺退食每逡巡，不向重華即浮因。豈但語言多少味，亦知才術不如人。五雲華闕通閨籍，萬頃烟波擲幽尋。舊遊回首成春夢，太息憑誰寫寸心。
和趙子雍游石園 程俱 
長嘯西風一散襟，重陰疏影靜相臨。水通笠澤秋容凈，竹種玄池野思深。石磴掃雲留晚步，松蹊隨鶴盡幽尋。舊游回首成春夢，太息憑誰寫寸心。
謁蔡開府延客周歷堂宇覽觀山林巖洞之勝頓失袢暑退作律詩一首 程俱 
蒼虬銜雨轉晴巒，噴霧跳珠玉甃寒。掩冉風林聽竽籟，蕭森烟蘀種琅玕。期仙磴属三休逕，羃翠庭邊八節灘。赫赫雲峰張火繖，陰陰冰洞却霜紈。山藏神府新瓊簡，壁掛磻谿舊釣竿。怪底蕭條增秀發，六龍曾此駐和鑾。
和王給事易簡殿試舉人五首 試進士 程俱 
切雲冠弁拱長生，匝地英髦集紫清。共喜草茅承帝問，欲傾塵霧贊皇明。飄飄六翮鳴臯意，浩浩三眠食葉聲。正學儻言應不乏，松筠寧爲四時更。
和王給事易簡殿試舉人五首 試特奏名 程俱 
十上寧嗟老此生，長年終得似河清。良金熟練精英在，古劍磨光星斗明。伏櫪向來猶壯志，據鞍他日想騰聲。當時誰出菑川右，充選何勞固請更。
和王給事易簡殿試舉人五首 試武士 程俱 
射策兼收燕頷生，不須文檄似常清。驚弦戎虜從容下，聚米山川指顧明。豈但執戈堪武衛，還因舞羽繼仁聲。汾陽千古知無匹，怪底麾旌不浪更。
和王給事易簡殿試舉人五首 考校 程俱 
金閨人靜月華生，玉宇風微曉露清。深拱北辰三素遠，靜看東壁幾星明。嬙嫫豈易欺軒鑑，韶濩那容奏鄭聲。聞說壺天春日永，怳疑鼇戴欲番更。
和王給事易簡殿試舉人五首 唱名 程俱 
萬里烟霄羽翼生，肉飛安用潄華清。緋頭黄尾何勞記，紫籍青書故自明。香撲賜袍迷草色，風傳宫漏出花聲。騏騮一一充閑厩，千里那聞駕屢更。
和何文縝禮部種竹一首 程俱 
筠節寧當混草萊，寸根中有拂雲材。清游未接諸賢遠，幽徑終因二仲開。歲晚蒼陰元自茂，實成丹鳯幾時來。何郎冰雪森相對，默轉談峰萬壑雷。
某皇恐上啓伏承太師均佚之暇修真養浩日與造物者游謹成拙句上塵鈞覽 程俱 
碧海崑崙接絳臺，故應春至自花開。絲毫不立元非靜，梨棗潛生豈用栽。種種初無心外法，綿綿時向定中回。却來重展調元手，會見華胥遍九垓。
太湖沿檄西原道即事三首  其一 程俱  太湖
司空山頭朝出雲，西原渡口十里陰。煙中雞唱未及午，白雨作泥泥已深。
太湖沿檄西原道即事三首  其二 程俱  太湖
上崖下谷鳥道中，前屩後巾魚貫從。西山路暗光已夕，東山山頭餘日紅。
太湖沿檄西原道即事三首  其三 程俱  太湖
道旁甕盎如汝陽，石間電雹如吕梁。不知身世在何許，舉頭四山鬰蒼蒼。
登富陽觀山亭  其一 程俱 
游雲凝空日無華，烟江冥迷如眼花。觀山直南是秦望，不見高青天雨沙。
登富陽觀山亭  其二 程俱 
東吴山川少雄遠，此中形勢如江南。當年伯符亦浪出，三雄相視徒眈眈。
登富陽觀山亭  其三 程俱 
喬公宅中木参天，孫郎山前春燒煙。大橋不向五湖去，建康宫深空歲年。
壬子春暮罷職西省以宫觀東歸道由富陽默記舊詩俯仰二十八年矣有足感者用前韻作因簡叔問并諸故人  其一 程俱 
春風吹衣雙鬢華，山中小桃應着花。回思二十九年事，世故困人如弄沙。
壬子春暮罷職西省以宫觀東歸道由富陽默記舊詩俯仰二十八年矣有足感者用前韻作因簡叔問并諸故人  其二 程俱 
故園在眼日漸近，北山之北南山南。從來不飲聲聞酒，况學詩翁老更眈。
壬子春暮罷職西省以宫觀東歸道由富陽默記舊詩俯仰二十八年矣有足感者用前韻作因簡叔問并諸故人  其三 程俱 
擊水三千尺五天，故人拭目上凌煙。北山還我扶犂手，准擬今年大有年。
題蔣崇德彝所藏明皇夜游圖  其一 程俱 
燃膏飛控逐流光，露溢金盤樂未央。擬跨八龍窮轍迹，誰令一馬向銅梁。
題蔣崇德彝所藏明皇夜游圖  其二 程俱 
崤函伊洛好家居，四十三年如覆盂。盡道蛾眉供一笑，安知傾國有胡雛。
即事 程俱 
照空初涌玉芙蕖，驚起霜林尾畢逋。託宿一枝翻自失，倦飛三匝正相呼。
山中次葉翰林韻  其一 程俱 
四山松桂擁高寒，臘盡陰崖雪未乾。發石開林窮鳥道，披榛尋壑見鯢桓。
山中次葉翰林韻  其二 程俱 
繞舍蕭森碧玉椽，西丘桑苧遠相連。東山一爲蒼生起，付與幽人枕石眠。
山中次葉翰林韻  其三 程俱 
步尋芳草坐班荆，照眼林泉動客情。安得長年專一壑，北窗高卧更何營。
山中次葉翰林韻  其四 程俱 
李郭一舟知謾與，羊求三徑可無人。他年午橋窮勝事，應許幅巾來卜鄰。
山中次葉翰林韻  其五 程俱 
雨餘雲氣渺三江，松月徘徊拂夜窗。坐對縣河瀉千古，故知難並隴頭瀧。
七夕  其一 程俱 
阿母雲車下建章，茂陵秋草竟荒涼。漢庭卿相如麻葦，只數窺窗陛戟郎。
七夕  其二 程俱 
緱氏山頭白鶴飛，山川良是昔人非。翛然脱屣人間世，不獨遼東丁令威。
七夕  其三 程俱 
胥門老蔡定凡仙，會有神人與作緣。自笑塵容滯窮骨，不如雞犬上青天。
七夕  其四 程俱 
腹中書籍雖無幾，可奈多知作病何。正欲掃除無復理，聊将犢鼻挂庭柯。
七夕  其五 程俱 
織女機邊天漢流，盈盈脉脉望癡牛。未應乞巧能如願，咫尺星橋不自由。
七夕  其六 程俱 
乘槎吾欲問天孫，榮悴寧當巧拙論。富貴可求難自強，五窮那肯置迷魂。
江仲嘉行邑將歸見寄絕句次韻  其一 程俱 
骯髒江公故不羣，八關三窟斷知聞。喜談狗馬從無鬼，獨抱冰霜似此君。
江仲嘉行邑將歸見寄絕句次韻  其二 程俱 
常嫌小知漫閑閑，曠度蕭然只愛閑。不借黄梁留客醉，嚴關三鼓款銅鐶。
江仲嘉行邑將歸見寄絕句次韻  其三 程俱 
若下餘杯一望間，不辭山上復加山。孟嘉固是盛德士，犀首何能終日閑。
江仲嘉行邑將歸見寄絕句次韻  其四 程俱 
勸農行稼亦看山，牛驥何妨共一閑。應笑雲亭老頗僻，背崖無地結三間。
江仲嘉行邑將歸見寄絕句次韻  其五 程俱 
漾漾扁舟拂水飛，飄飄蘋末細吹衣。傳呼匝地來連璧，東郭人知典午歸。
江仲嘉行邑將歸見寄絕句次韻  其六 程俱 
詩城端欲據天山，酒戶猶能敵飲仙。幽事相關公事了，如屏千嶂翠連綿。
江仲嘉行邑將歸見寄絕句次韻  其七 程俱 
聞說人間有閬風，飛霞無路欲誰從。只今華髮驚衰態，却羨蒼松獨耐冬。
江仲嘉行邑將歸見寄絕句次韻  其八 程俱 
君知曹子幻奇功，法界由來一性風。等是少年誇狡獪，杖端聊挂蘂珠宫。
葉翰林令畫僧作偃松於石林堂壁有詩余次韻  其一 程俱 
試驅毛潁沐方諸，盤礴經營慘澹初。莫作世間虚妄見，筆端三昧入無餘。
葉翰林令畫僧作偃松於石林堂壁有詩余次韻  其二 程俱 
當年溜雨三千尺，回首丘山力萬牛。故作輪囷欹絕壁，苦心蒼節俯清流。
葉翰林令畫僧作偃松於石林堂壁有詩余次韻  其三 程俱 
人間境物無非畫，筆下丹青却是詩。流出胸中無盡藏，翰林詞筆是良師。
葉翰林令畫僧作偃松於石林堂壁有詩余次韻  其四 程俱 
眼中突兀藍田館，前日空山穢不治。聊遣上人供幻事，戲將方丈納仇池。
寄謝葉翰林見招  其一 程俱  西湖
風流刺史從英游，况復西湖菡萏秋。授簡豈堪陪兔苑，舉鞭聊欲醉荆州。
寄謝葉翰林見招  其二 程俱 
白雪詞章勝遠遊，胸中清鑑有陽秋。玉堂正要如椽筆，肯使經年借一州。
題許徽猷韓幹二馬 程俱 
並轡長途騁二龍，紫騮飛度玉花驄。何年照影瑤池暮，露鬛風鬉慘澹中。
觀大洪淳公送覺上人頌演爲四首  其一 程俱 
異類潛行未兆前，箇中誰辨正中偏。沈沈海底三更月，杳杳長空萬里天。
觀大洪淳公送覺上人頌演爲四首  其二 程俱 
昂藏頭角聳摩天，玉馬嘶風曲調全。却向大洪山頂上，一聲驚散野狐禪。
觀大洪淳公送覺上人頌演爲四首  其三 程俱 
迴途莫守寒巖草，巖前枯木春風到。玉顔年少滿頭霜，花落花開不知老。
觀大洪淳公送覺上人頌演爲四首  其四 程俱 
耕破威音那畔田，向來荒草不知年。鐵牛閑卧無人喚，回首芃芃綠滿川。
和潛老秋日山中  其一 程俱 
夜漏初添數刻長，毛塵何足較牛羊。道人一念三祗劫，春草秋花自在香。
和潛老秋日山中  其二 程俱 
籜龍變化九天去，草木如空冀北羣。竹林之游寧復得，邈若山河懷五君。
和潛老秋日山中  其三 程俱 
琅玕摧空一葉下，塵鑑出柙南山高。卧看微雲澹河漢，佳句不復推亭皋。
三峰草堂  其一 程俱 
庭前雙梧一畝陰，禪房蕭森花木深。清霜脫葉空山響，夢覺寒窗松月林。
三峰草堂  其二 程俱 
雨洗千山翠欲浮，稻畦松澗已爭流。朝來風急凝雲盡，歷歷鐘聲過五州。
觀元章帖有寄王寶文絕句戲和 程俱 
好奇不減猗犴叟，放論猶嫌石戶農。怪底西山增爽氣，佳城蕭瑟閟滕公。
避寇儀真六絕句  其一 程俱 
二紀重來一葦杭，脱身兵火走風霜。安知老境今如此，滿眼旌旗兩鬢蒼。
避寇儀真六絕句  其二 程俱 
北固山頭竪白旗，西津渡口僕姑飛。將軍笑引三千騎，洗馬鵝翎問道歸。
避寇儀真六絕句  其三 程俱 
江漢長哦向渺茫，白沙朱雀正相望。東巡百萬臨瓜步，拭目中興望我皇。
避寇儀真六絕句  其四 程俱 
拜表時時上閣開，九重葱鬰信佳哉。天旋地轉會有日，填咽都門龍御回。
避寇儀真六絕句  其五 程俱 
瑤臺侍臣不可作，嚴谷道人今也亡。扶黎三徑非無約，一笑凌雲有底忙。
避寇儀真六絕句  其六 程俱 
茅茨低小對青山，准擬餘年向此閑。南望青山是黄鶴，欲憑黄鶴寄書還。
泊舟儀真江上連日風雨作六言遣悶  其一 程俱  长江
洶洶風號萬竅，冥冥雨暗長江。午夢歸尋三徑，南山恰對書窗。
泊舟儀真江上連日風雨作六言遣悶  其二 程俱 
常寂光徧一切，勝義諦即世間。正自縱横五位，不妨透脱三關。
泊舟儀真江上連日風雨作六言遣悶  其三 程俱 
韋杜去天尺五，鯤鵬擊水三千。作意公能活國，餘生我得安禪。
泊舟儀真江上連日風雨作六言遣悶  其四 程俱 
上流下流兵渡，江南江北人歸。寒盡春至梁苑，天旋日轉皇畿。
題太守錢侍郎所藏薛少保獨鶴圖和韻三首  其一 程俱 
紫青之驥下閶闔，昂然野態猶高騫。矯如喬松欲仙去，袂聳霞外雙眉軒。
題太守錢侍郎所藏薛少保獨鶴圖和韻三首  其二 程俱 
丹帢玄襟雪色衫，羽人冠墜不須簪。夜來白露聞清警，却使憂懷百不堪。
題太守錢侍郎所藏薛少保獨鶴圖和韻三首  其三 程俱 
通泉寫真不復見，劫火變滅隨毗嵐。豈惟畫筆世莫比，正自草書無第三。
題錢宋漢傑清夢圖  其一 程俱 
展盡衡廬清影，卷將震澤俱還。自有毫端千刹，誰論塊視三山。
題錢宋漢傑清夢圖  其二 程俱  泰山
登泰山小天下，斷妙喜出世間。萬壑千巖掌握，江月松風往還。
戲題畫卷  其一 程俱 
五載京塵白鬢鬚，丹青遐想寄衡巫。如今掃迹長林下，却對真山看畫圖。
戲題畫卷  其二 程俱 
胸中雲夢本無窮，合是人間老畫工。常恨無因繼三絕，倩人拈筆寫胸中。
答和江子我  其一 程俱  长江
長江滚滚葉蕭蕭，心與虚空自寂寥。過眼文書風度穴，迎秋衾枕带忘腰。
答和江子我  其二 程俱 
榔粟横擔入亂山，怳如黄鶴倦飛還。不妨步屧時來往，山北城南一望間。
答和江子我  其三 程俱 
黄河入海汴東傾，消息沈沈祇涕零。賴有真人翔白水，正須元帥得咸寧。
答和江子我  其四 程俱 
欲知黄鶴山中客，便是芙蓉室裏僧。不比妙高窮老圃，堆豗懵懂百無能。
庭菊爛開招子我共賞而空無酒飲聞瓜洲酒美遣酤數升殆如灰汁戲作三絕句因以酬九月四日戲贈之作  其一 程俱 
慳囊不癭空四壁，只有黄花如散金。急遣藍輿喚居士，飲溪餐菊對幽吟。
庭菊爛開招子我共賞而空無酒飲聞瓜洲酒美遣酤數升殆如灰汁戲作三絕句因以酬九月四日戲贈之作  其二 程俱  长江
蒲萄餘瀝不到我，買酒得漿翻自嗟。安得長江化爲酒，亦分春色到貧家。
庭菊爛開招子我共賞而空無酒飲聞瓜洲酒美遣酤數升殆如灰汁戲作三絕句因以酬九月四日戲贈之作  其三 程俱 
疥癢終非腹心疾，身如空聚任爬搔。惡酒未應勝茗飲，消憂聊以永今朝。
次韻和江子我道中絕句七首 初入鴈蕩山 其一 程俱 
雲關深掩裂荷衣，却著青衫扈六飛。鴈蕩峰前瞻使節，一星還旁紫垣歸。
次韻和江子我道中絕句七首 初入鴈蕩山 其二 程俱 
名山無復見金堂，盡日蒼巒對夕陽。還向江城動悲思，背人驚鴈兩三行。
次韻和江子我道中絕句七首 羅漢洞 程俱 
人間結習盡無餘，肯向諸天五浄居。寶藏至今留洞穴，應真時有讀殘書。
次韻和江子我道中絕句七首 雲巖寺 程俱 
鋤奸未辦煩温造，督戰聊應問石雄。行遍江南好山水，不妨仍在嘯吟中。
次韻和江子我道中絕句七首 新城道中 其一 程俱 
遺臭千秋信不磨，當年意氣奈君何。長沙老獠雖流落，身後聲名得自多。
次韻和江子我道中絕句七首 新城道中 其二 程俱 
藍輿度水復穿松，三紀回思一夢中。壯齒佳時那復得，蕭蕭華髮對秋風。
次韻和江子我道中絕句七首 楊梅 程俱 
吳兒真是沐猴冠，欲比楊梅荔子丹。不用紅塵占使騎，畫船飛楫向長安。
駐蹕揚州以提點刑獄公廨爲尚書省禮部在西北隅卷書樓下甲戌年余嘗寓止焉今寓直其下有感 程俱 
三入南宫更白頭，夜寒持被卷書樓。那知趼足半天下，投老浮山省舊遊。
戲題郭慎求所寄書尾 程俱 
老罷歸來寄一廛，交親南北散如煙。誦君雪暗天涯句，離合升沉二十年。
題隆師山水短軸二首六言  其一 程俱 
抱甕終年五畝，結茅何日三間。正擬螢飛自照，真成鳥倦知還。
題隆師山水短軸二首六言  其二 程俱 
能畫所畫皆幻，是心是境無還。未暇法師蓮社，且從居士香山。
己酉二月二日車駕渡揚子江四日匆遽離鎮江余與妻孥徒步趼足饑走至吕城道中口占 程俱 
白日無光捲地風，扶攜趼足去匆匆。安知白首干戈裏，身寄淮南老小中。
題叔問燕文貴雪景二首  其一 程俱 
雲鼎峰前十九年，醉看銀色變山川。當時天喜遺身世，知是人間第幾天。
題叔問燕文貴雪景二首  其二 程俱 
一壑回環十二峰，茅茨送老白雲封。如今塵裏看圖畫，却愧當年邴曼容。
新作紙屏隆師爲作山水筆墨略到而遠意有餘戲題此句末句蓋取所謂柴門鳥雀噪游子千里至也 程俱 
急雨初收山吐雲，清溪曲曲抱煙村。抛書午枕無人喚，歸夢真疑雀噪門。
聞家山方丈蘭畹滋榮喜而作詩 程俱 
崇蘭燁燁轉光風，林下幽芳一信通。更斸青宴窮窈窕，竹陰濃處蒔春叢。
會稽喜得家書 程俱 
黄耳東來一破顔，直從松竹報平安。遙知雲頂峰前住，霜鬛風篁六月寒。
戲簡陸學士宰 程俱 
泉石膏盲老更慵，豈堪華髮抗塵容。千巖萬壑空圖畫，遺我壺中第一峰。
試端溪石硯偶書二首  其一 程俱 
白首重來祇厚顔，有懷端欲向誰傳。語言相對都無味，色在蜚鴻落照邊。
試端溪石硯偶書二首  其二 程俱 
人生當復幾兩屐，我飲寧須三百杯。破硯猶堪磨老境，醉拈椽筆掃霜媒。
舟行即事二首  其一 程俱 
日出千山蘭蕙香，清溪一曲轉滄浪。扁舟卧看張雲錦，不爲春歸有底忙。
舟行即事二首  其二 程俱 
歸帆日日駕春風，夾岸花迎笑臉紅。更謝幽禽巧言語，勸人歸隱翠微中。
歸至山居戲集古句 程俱 
終日思歸此日歸，野人休誦北山移。且看欲盡花經眼，可忍醒來雨打稀。
即事 程俱 
雲裏琤淙十九泉，茅茨深寄白雲邊。何年斷取仇池境，擲過荆吳萬里天。
九日夜月色如晝山林清絕念無以共此賞者聞元長宗正仲長隱居陪端殿樞公過彥文太常因游招福戲簡彥文三首  其一 程俱 
明月行空照膽寒，翠微高處倚欄看。寥寥物外非塵世，萬籟無聲清露漙。
九日夜月色如晝山林清絕念無以共此賞者聞元長宗正仲長隱居陪端殿樞公過彥文太常因游招福戲簡彥文三首  其二 程俱 
人間急景矛頭過，林下閑官物外遊。尋壑經丘穿紫翠，相從一笑萬緣休。
九日夜月色如晝山林清絕念無以共此賞者聞元長宗正仲長隱居陪端殿樞公過彥文太常因游招福戲簡彥文三首  其三 程俱 
野人談舌久不掉，上客高軒何日過。又恐柴門不容轍，旋鋤幽徑剪庭莎。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其一 程俱 
向來越溪吟，丘壑今在眼。不嫌鶗䳏鳴，所恨歲晼晚。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其二 程俱 
嘉樹着青子，崇蘭吐幽花。慇懃衝細雨，小徑岸烏紗。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其三 程俱 
老鬢不重綠，衰顔時借紅。藥窺文武候，酒雜聖賢中。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其四 程俱 
青山如佳人，亦復美而艷。晴嵐秀可餐，暮靄碧堪染。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其五 程俱 
清池浸蒼崖，草樹臨綠静。應名洗玉淵，亦號巖花鏡。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其六 程俱 
莫作朱伯厚，寧從龍伯高。不妨騎款段，聊復着東皋。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其七 程俱 
桑陰繞扶疏，墻下亦已樹。柴門不須關，野老自來去。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其八 程俱 
壺中小嵁巖，色作峨眉綠。爽氣壓西山，哀音叩寒玉。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其九 程俱 
風篁縈磴道，夏木晝陰陰。一鳥不鳴處，山高流水深。
余常愛杜牧之晚花紅豔静高樹綠陰初之句還山居適當此時諷味不已有概於余心者用爲韻作十絕  其一○ 程俱 
擁褐入三昧，超然心地初。那知庵外事，人境兩如如。
偶作三首  其一 程俱 
薫風習習動林光，紫翠陰中草木香。山鳥一聲清晝永，白雲深處北窗凉。
偶作三首  其二 程俱 
老向甘泉補侍臣，歸來還作卧雲人。一重一掩藏烟塢，三沐三熏屏世塵。
偶作三首  其三 程俱 
誰遣生駒玉作鞍，春來苜蓿徧春山。自知不入黄麾仗，振鬛長鳴出帝關。
書壽昌驛 程俱 
歲暮白日速，風高黄葉稀。歸心與寒雁，一夜向南飛。
宿章戴 程俱 
百里半九十，暮程無盡時。長途飽風日，顔鬢最應知。
用葉翰林韻題趙叔問燕文貴山林 程俱 
列岫軒窗五柳門，瀼西林谷渭南村。一區正欲尋幽處，指點丹青得細論。
壬子七月十六日夜月蝕五首  其一 程俱 
青天那得蝦蟆窟，白地空憂蟣蝨臣。坐待煤炲露殘魄，十分寒玉涌秋旻。
壬子七月十六日夜月蝕五首  其二 程俱 
阿脩羅王手所障，盧佉蝨吒心定知。一念多生人我垢，能令天眼作昏眵。
壬子七月十六日夜月蝕五首  其三 程俱 
怪發玻瓈塌死灰，食餘明鏡掛高臺。撒沙星出爭光大，不易青蓮火裏開。
壬子七月十六日夜月蝕五首  其四 程俱 
撐腸挂肚何繇足，持腋持頤可自娛。底事緣天得刳磔，未妨璧月照空虚。
壬子七月十六日夜月蝕五首  其五 程俱 
爛銀盤從海東出，雲樓半開壁斜白。時有幽人自往來，蘭佩相逢桂香陌。
叔問作崇蘭館圖畫叔問去非與余相從林壑間二公各題二絕句余同賦四首  其一 程俱 
嬰朔千年契義深，秪今林壑共幽尋。同心更結崇蘭伴，衰世誰知有斷金。
叔問作崇蘭館圖畫叔問去非與余相從林壑間二公各題二絕句余同賦四首  其二 程俱 
崇蘭深寄北山幽，何日追隨得自由。下石向來多賣友，斷金投老得良儔。
叔問作崇蘭館圖畫叔問去非與余相從林壑間二公各題二絕句余同賦四首  其三 程俱 
道義寧論故與新，紛紛誰復繼雷陳。圖形預作山林約，笑殺青雲得路人。
叔問作崇蘭館圖畫叔問去非與余相從林壑間二公各題二絕句余同賦四首  其四 程俱 
置我正須巖石裏，如公總合上凌烟。要令他日看圖畫，不愧平生與昔賢。
同叔問逃暑蔡氏山林 程俱 
清渠脩竹静相臨，喬木參天十畝陰。一片藕花香不斷，不知門外日流金。
即事 程俱 
春深草木未欣榮，冰谷峥嶸霰雪零。鸞鳳不來黄鵠舉，請看鷰雀閙荒庭。
寄彥文 程俱 
踵息庵前草又青，庵中禪客養黄庭。起來何物共吟嘯，照眼雲山錦翠屏。
得叔問書報柳元禮許寄鶴二首  其一 程俱 
海上胎禽雪翅翎，故人千里念巖扃。崇蘭館近光音塢，爲予新添放鶴亭。
得叔問書報柳元禮許寄鶴二首  其二 程俱 
北山林沼久荒凉，正要仙禽借寵光。爲報携籠須問道，直防妖鳥嚇鸞凰。
遣興二首  其一 程俱 
膏肓二竪能爲害，腸胃三蟲不姓彭。安得此身無一事，林間耳目也清明。
遣興二首  其二 程俱 
但見虚空昏又曉，也知身世老還衰。須乘般若超三界，有底窮通比四時。
寄潛老求菊栽 程俱 
東籬終日對南山，三徑荒蕪十畝寛。正欲秋英媚幽獨，可令霜鬛苦高寒。
過徐節之宅有感三首  其一 程俱 
頤慶堂成未一年，窗中紫翠列千山。重來前日持杯地，桃李飄零春自闌。
過徐節之宅有感三首  其二 程俱 
市駿不應遺泛駕，更刀猶足中桑林。故知老驥思千里，未害鴟夷致萬金。
過徐節之宅有感三首  其三 程俱 
遊倦歸來老境侵，炎涼薄俗見升沉。東阡北陌追遊處，獨對春風淚滿襟。
苦雨 程俱 
一夜溪流漲幾竿，還驚四月雨聲寒。竈生蛙黽木生耳，誰信句吳有漏天。
書事呈叔問  其一 程俱 
召節蒲輪走四方，眼看浮俗變炎涼。升沉變化那知許，但覺琳宫氣味長。
書事呈叔問  其二 程俱 
五年香火奉殊庭，愚蠢衰殘得此生。不解常山無一事，也紉蘭珮解塵纓。
寄彦文仲長 程俱 
踵息華光信絕塵，黄芽白雪鎮長新。仙翁抱樸仍宗好，好趁丹臺八伯人。
六言屬叔問 程俱 
崇蘭一日千里，長壽三年不飛。頽惰無人似我，精堅似子誠稀。
賀仲長得子 程俱 
華光深閟養黄芽，又見嬰兒繼女牙。好賦夢熊詩百首，年年持贈老仙家。
曉起 程俱 
魚鼓鏗鏗驚睡昏，披衣兀坐了無言。掃除浮念都灰冷，紫府崑崙寄默存。
李泰發雪中見過有絕句次日會叔問舍和酬三首  其一 程俱 
一觴相屬對江梅，玉麈清談得重陪。不似稽山尋賀老，越溪空掉酒船回。
李泰發雪中見過有絕句次日會叔問舍和酬三首  其二 程俱 
幽寒長似北枝梅，鵷鷺英游不再陪。邂逅故人成一笑，衰顔華髮覺春回。
李泰發雪中見過有絕句次日會叔問舍和酬三首  其三 程俱 
二公才業盡臺萊，並轡天衢昔屢陪。自笑摧頹無復理，寸心衰謝等寒灰。
何瞻聖博士兖新年八十口號奉和三首  其一 程俱 
懸弧嘉祐太平年，壽帙行開第九編。可但天公錫難老，棗梨仙樹植三田。
何瞻聖博士兖新年八十口號奉和三首  其二 程俱 
漆書行復開藏壁，金版方思得釣璜。何似懸車無一事，逍遙塵表壽而康。
何瞻聖博士兖新年八十口號奉和三首  其三 程俱 
四朝冠蓋三更變，萬國兵戈百戰場。屈指鄉閭數耆舊，幾人能似魯靈光。
偶觀樂天酬楊八絕句有慨於心者因追和贈叔問 程俱 
老壯榮衰才命别，如何同作侍祠官。幾春桃李開還落，贏得閑人冷地看。
藍輿行清輝門外即事 程俱 
映日梅花雪不如，清溪一曲抱城隅。何時五畝開三徑，負郭臨溪寄一區。
新正未得與彦文相見聊寄二絕句爲壽  其一 程俱 
燕處超然老復丁，等閑高樹脫塵纓。知君已悟長生理，不作容成作廣成。
新正未得與彦文相見聊寄二絕句爲壽  其二 程俱 
胸中梨棗光陸離，神泉不竭生華池。期頤豈足爲公道，千二百年形不衰。
即事有感再用前韻二首  其一 程俱 
邪正誰分寇與丁，眼看奴隸擁繁纓。至今四海生痍痏，辛苦仍康起一成。
即事有感再用前韻二首  其二 程俱 
回首中原歎黍離，山河無復舊城池。安知七寶輪王境，頓作天人現五衰。
彥文見和新正爲壽絕句推借過厚再和呈二首  其一 程俱 
不隨時態冷如丁，只有肥牛與濯纓。正自幽寒侣長吉，愧無詞賦敵蘭成。
彥文見和新正爲壽絕句推借過厚再和呈二首  其二 程俱 
跰𨇤索敵病支離，安得神方飲上池。已把屠魁觀愛欲，更將流電比榮衰。
叔問見和寄彦文絕句過蒙推借謹次韻奉酬二首  其一 程俱 
正是羣疑判稚丁，鳴鶻時駭曼胡纓。青藜燭照三冬足，黄絹詞先七步成。
叔問見和寄彦文絕句過蒙推借謹次韻奉酬二首  其二 程俱 
新雛初引囀黄鸝，松徑桃蹊到習池。坐閲四時如鏡像，此中無利亦無衰。
寂照軒即事二首  其一 程俱 
疊嶂連環翠欲浮，雨餘殘照晚雲收。樓臺城闕真圖畫，坐對南塘事事幽。
寂照軒即事二首  其二 程俱 
面面軒窗草木香，祇園深處寄禪房。山林倒影方池静，魚鳥忘機白晝長。
小雨默坐北軒諸山如失須臾雨止紫翠突兀眼中似慰老人岑寂也二首  其一 程俱 
煙雨濛濛山有無，小軒孤坐對城隅。斯須突兀千峰秀，似慰衰顔老病夫。
小雨默坐北軒諸山如失須臾雨止紫翠突兀眼中似慰老人岑寂也二首  其二 程俱 
茅茨聊復寄寛閑，縱目林端見遠山。大是時人不爭處，柴門雖設要常關。
數日江上頗有春色偶成絕句遣興五首  其一 程俱 
柳怯餘寒未展眉，嫩黄輕綠漸依依。春郊正好閑行處，不及遊蜂自在飛。
數日江上頗有春色偶成絕句遣興五首  其二 程俱 
錯莫江梅春信遲，晴熏寒蘂雪團枝。年來頓失尋春意，一任高樓玉笛吹。
數日江上頗有春色偶成絕句遣興五首  其三 程俱 
遠樹參差數點煙，目窮天際水黏天。背人葉葉風帆去，應有鴟夷萬里船。
數日江上頗有春色偶成絕句遣興五首  其四 程俱 
不奈江頭春色何，暖光搖日漲晴波。憑欄何處牽幽興，楊柳沙洲一釣簔。
數日江上頗有春色偶成絕句遣興五首  其五 程俱 
露壓濃煙染遠山，垂虹真在畫圖間。平湖渺渺思無限，何日浮雲伴我閑。
寄朱元益 程俱 
小園桃杏已欣榮，華髪逢春祇自驚。聞說江城多暇日，想敎于蒍入新聲。
癸未秋金陵懷古三首  其一 程俱 
壯士狂歌擊唾壺，追風老驥望長驅。山川形勢端如此，當日寧無一伯符。
癸未秋金陵懷古三首  其二 程俱 
大舅塵埃直污人，西風便面障衣巾。身危肯拜陶寧遠，事定終慚温太真。
癸未秋金陵懷古三首  其三 程俱 
山丘華屋一沾巾，無復風流盛德人。百萬秦軍渡淝水，只消長嘯静胡塵。
和翁祕監彦深喜絕句四首  其一 程俱 
朝來喜氣溢層霄，側聽封人共祝堯。密雪正應歌九扈，疾雷先已破三苗。
和翁祕監彦深喜絕句四首  其二 程俱 
即看新綠歸千畝，還見陳紅積九年。便覺雨暘如有意，不須花草苦爭妍。
和翁祕監彦深喜絕句四首  其三 程俱 
九重誠意格天關，一夜風回萬壽山。銀闕瓊臺迷遠近，直疑羣玉接蕭閑。
和翁祕監彦深喜絕句四首  其四 程俱 
風鈴相語紙窗鳴，拭縮饑鴉凍下驚。却憶剡木高興盡，雪消江草喚悲生。
秋深向寒數日泥補墻垣入此室處用東窗即事韻作  其一 程俱 
杜陵高廈何可見，原生貧居良已多。賣刀植杖苦不早，會牽孫犢繫交柯。
秋深向寒數日泥補墻垣入此室處用東窗即事韻作  其二 程俱 
山中高隱不易得，今古荒途空九招。何異清湖長菱葑，翳眼蒼雲誰復撩。
秋深向寒數日泥補墻垣入此室處用東窗即事韻作  其三 程俱 
西風朝來脱一葉，蕭蕭已似湘湖間。突成深墨髀生肉，晝爾于茅安得閑。
秋深向寒數日泥補墻垣入此室處用東窗即事韻作  其四 程俱 
莎雞知時已入戶，庭草多情猶映堦。何妨擁褐坐閲世，著書不用如齊諧。
常州會三從官致語口號 程俱 
詩書禮樂舊將軍，獻納論思兩侍臣。暫比揮金同宴衎，即看鳴玉侍嚴宸。風流珠璧揮班著，名節冰霜聳縉紳。好與蘭陵傳盛事，德星應復聚江濱。
題閻立本畫 程俱 
大塊浮空轉兩輪，越南燕北共毫塵。齊州古莽應相笑，夢覺何人定識真。
讀書 李光 
低頭對千載，把卷竟長日。興亡見俯仰，忠佞更得失。意合心自知，感嘅屢沾臆。朱黄紛几硯，緗素互編帙。比鄰亦好事，挾策到蓬蓽。縱談及羲皇，坐待寒月出。
贈李頤老 李光 
弘毅年少時，學易一念酷。研精覃思苦，見理不見欲。一朝感蒼蒼，床下産神竹。弘毅益自信，夜寐目不屬。族長閔其勞，令人付斤劚。惜哉凌雲姿，一斷不復續。弘毅少安枕，旦氣幾爲梏。時匠司剪伐，壽命旋見蹙。神明信可畏，感應亦何速。至今旁舍笋，不生弘毅屋。康成書带草，千載登史錄。吾書此段奇，後學宜三復。弘毅勉歲寒，任道照猗綠。
夜起對月 李光 
西風掃浮雲，素月清夜滿。幽人愁不寐，一夕幾輾轉。天河見澄霽，江流俯清淺。身隨栖鳥息，興與孤雲遠。叩門復何人，隔竹空吠犬。竟須掩關眠，爐薫裊香篆。
縣齋清坐有懷  其一 李光 
門外無俗軌，相對惟獨鶴。短翮雖未全，志已翔寥廓。軒然避雞羣，不受鷹隼搏。持以比佳士，潔白誠相若。筆端生雲烟，胸中貯丘壑。憐君青雲姿，胡爲滯蓮幕。英豪出草萊，闒茸履臺閣。新詩時有寄，妙語洗煩灼。種學求根源，意匠無斧鑿。自慚非清流，訟牒困酬酢。好古雖膽大，去惡愧力弱。君來破吾顔，商榷盡流略。高軒掛琴劍，景物如宿約。遙山倚青冥，遠水带城郭。圓荷已浮花，晚筍亦脱籜。涓涓風露清，湛湛河漢落。濁醪有妙理，與子隨意酌。萬事付儻來，何必問日脚。
縣齋清坐有懷  其二 李光 
學道未忘名，欲跨揚州鶴。淵明賦歸來，頗恨未恢廓。平生剛褊性，敢避窮獸搏。君詩如清琴，平淡猶賀若。泠然山水音，妙響振林壑。寧爲太史走，豈事桓温幕。樂哉吴望游，微凉生殿閣。况兹積雨後，枕簟謝焚灼。未能去三彭，便可休六鑿。跌宕文字間，詩酒自相酢。氣凌李杜豪，力振曹劉弱。偏師攻長城，稍稍出方略。山川助離騷，景象如宿約。陰風起虚籟，暮靄昏城郭。菡萏泛金塘，篔簹隕銀籜。卧看曉參横，坐待殘月落。不愁衣典盡，尊空莫起酌。明朝醉復醒，生憂押垂脚。
雪中過盤石山寄劉季山 李光 
離家六十日，晴嵐逐征鞍。已嫌狐裘重，漸喜絺縠單。朅來古清湘，狂風捲濤瀾。小市人寂寂，夜深雪漫漫。誰知桂嶺北，風雪如長安。明朝過盤石，仰見蒼蒼山。上有千尺松，下有百丈灘。劉子方避謗，結茅寓其間。却掃謝友朋，兒女俱團圞。南行敢躊躇，履險如驚湍。我心本無慮，莫作拘囚看。肯學老鍾儀，楚奏聲嘶酸。
伊洛節上人寓浯溪中宫寺作溪月亭諸人咸賦詩輙留鄙句 李光 
結亭臨大江，浯溪出其側。道人傍溪月，月照溪逾碧。當知月在天，分身千百億。此月有虧盈，我心本澄寂。合眼聽溪聲，開眼見溪色。聲色兩不留，我心何處覓。夢覺月在窗，還如舊知識。
次韻子忱游東山古風 李光 
休沐不暇懶，趁此郊原晴。駕言出東門，蹀躞馬在坰。江山恣游眺，頗惬幽人情。同行有勝侣，豪氣如陳登。妙語傾錦囊，璀璨珠璣盈。暫釋簿領勞，頓覺心迹清。人生一世中，轉徙如郵亭。愛君絕塵姿，坦坦心地平。當年功名念，晚節師淵明。出處豈有心，敢論虧與成。吾衰百念冷，端如在家僧。東山本非山，名字空峥嶸。不見古松色，詎聞山鳥聲。演師獨面壁，燕坐朝黄庭。骨冷喚不回，蚌珠秘龕燈。
次韻元裕同游東山佳什東坡所謂愛此小天竺即其地也 李光 
東坡謫蠻荒，夢想兩天竺。哦詩寄東山，妙響振林麓。作祠衛公旁，一杯奠椒漿。相望柳柳州，追配韓潮陽。懷人空隕涕，亭榭今荒墟。溪山不改色，松聲契真如。嗟余麋鹿姿，慣逐漁樵伴。平生鐵石腸，那復置冰炭。尋山得佳侣，聊遂幽人意。登臨有遐矚，俯仰觀此世。君爲丞相孫，仕作淵明清。一枰可消憂，五字堪析酲。人生各有役，詩棋豈妨道。閉戶朝黄庭，習氣終一掃。
杜子固參議累覓南窗詩勉成鄙句子固謂杜氏古無二族祁公其近屬也 李光 
長懷杜陵老，遐想靖節翁。二子不並世，千載餘清風。君爲南國秀，志氣陵蒼穹。盤屈不得伸，妙略參元戎。歸來侣漁樵，香火陪琳宫。卜居牛斗墟，築室瓦礫中。依然植五柳，彷彿餘四松。南窗有幽意，寄傲膝可容。拊床寒月侵，曝背微陽通。琴書樂忘憂，尊中常不空。吾鄉有諸杜，源流自祁公。歸歟有成言，葛巾永相從。
季微季暉昆仲相繼見訪風姿議論皆慨然有祖風季暉仍出佳篇見貽語極不凡且云即往山中讀書作詩送行 李光 
吾鄉顧虎頭，千里飛食肉。名参慶歷賢，罪入元祐錄。堂堂想儀刑，凛凛見眉目。百年議論定，奇禍反爲福。森然見諸孫，刻勵如白屋。我觀宣和間，權倖互當軸。一時名家子，半爲閹宦辱。暫時得富貴，卑賤等厮僕。君家賢伯仲，抗志守先躅。幽情寄鉛槧，雅尚在松竹。僧房忍朝饑，雪牖耽夜讀。訪我五松山，懷袖粲珠玉。嗟予久放浪，歲晚守窮獨。閉門雀可羅，三徑草常綠。依山結衡茅，一飯共脱粟。呼兒具□□，山肴雜野蔌。對桉笑復顰，負我十圍腹。去去樂琴書，山中芋魁熟。
迎山閣爲長慶寺登覽之勝暇日攜觴命友屢醉其上因賦此詩 李光 
青山似幽人，那肯入城府。遠碧横春空，穠綠浮天宇。常苦俗物遮，不得快觀覩。何年敞層閣，軒豁開牖戶。千巖勞顧揖，萬壑隨仰俯。飛騰若鵬鸞，盤踞狀龍虎。翩翩垂翅翼，蜿蜿回肘股。朝來拄笏看，爽氣逼簷廡。孤雲時去來，寒月静吞吐。溪山自奇絕，信美真吾土。我老賸得閑，遇勝輙爲主。朋簪俱莫逆，棋酒屢清聚。亦有支遁流，時來共揮麈。迎客如迎山，好事免嘲侮。常烹雨前茶，不打齋後鼓。從今贊公房，名字照千古。
五月七日分韻得食苦筍詩 李光 
此君凌雲材，節葉貫霜雪。千林富東南，百種自區别。前後互萌芽，一一調苦舌。貓頭效𡾋嵬，竹箭資瑣屑。世方嗜柔腴，我獨甘苦節。幽姿照匕筯，挺特似英傑。定非淇園栽，要是首陽蘖。侯門厭珍烹，鼎俎雜葵蕨。安能知正味，但欲取客悦。何當薦君槃，茹香資激烈。欲雪會稽恥，志氣在餔歠。甲卒五千人，猶能霸吴越。
和胡江州丹陽道中二首  其一 李光 
君才固英奇，志在行天討。胡爲尚兀兀，疲馬踏長道。論兵當節制，摧敵如振槁。不數圯上翁，顧笑渭濱老。凛然擊搏手，試用豈不早。他年梁棟姿，涵養已合抱。
和胡江州丹陽道中二首  其二 李光 
士卒常有餘，食廪苦不足。妻孥驚笑我，陡換髯鬢綠。江西魚稻鄉，升平氣全復。以公封侯相，自可飛食肉。韜略固輻凑，精神常滿腹。去去復何憂，驅除仍覆育。
伯宇知府給事寵和子賤與僕域字韻詩格力超絕輙復次韻 李光 
中原困干戈，衣冠淪異域。忠臣憤切骨，義士血空滴。平生憂國心，豈以死生易。年來返田廬，門巷無轍迹。老驥萬里心，垂耳卧空櫪。素交今幾人，十載勞夢役。宣城擁朱轓，潘子縛禪寂。屹然障頹波，我亦心匪石。
和杜得之探梅之什 李光 
家山富梅林，開落紛無數。二年屏荒村，踏遍溪頭路。孤標凛冰雪，幽香襲巾屨。陽坡照晨曦，永夜泣月露。端如玉妃謫，清絕欲誰顧。歲寒偶相逢，政復慰遲暮。君看桃杏面，爭妍競深注。何如叢棘中，獲此秀傑句。
寄題餘姚徐宰新作嚴公堂 李光 
子陵古真隱，逸氣横九州。平生江海志，自比巢與由。鴻飛本冥冥，肯爲稻粱謀。虚屈萬乘顧，枉煩物色求。貽書誚君房，預作腰領憂。舜江公邑里，公去踰千秋。青山無古今，大江日東流。人物浪淘盡，英名至今留。當年漁釣地，陳迹餘荒丘。徐侯有佳政，百里安田疇。作堂名嚴公，懷賢慕前修。時來對江山，一尊更獻酬。我豈隱淪歟，三黜今白頭。年來賸得閑，忘機狎羣鷗。結茅牟湖傍，一竿幸可投。蒻笠青蓑衣，生涯寄扁舟。嚴子定不死，吾将從之游。
稚山運使作齋名藏暉且覓詩久不能成今兹以大農召行有日因成鄙句并以送行 李光 
美玉當韞櫝，明珠産深淵。達士貴混俗，大隱常居廛。皓皓終易汙，嶢嶢難自全。和光同其塵，老聃有成言。徐侯如水鑑，胸中定媸妍。疾惡若仇讎，論事敢直前。朅來大江西，獨攬刺舉權。姦贓盡屏迹，豺狼敢垂涎。顧欲藏其暉，名室以自鐫。老火正淫恣，旱氣方接連。悵别南浦亭，去去朝日邊。中原正塗炭，生民思息肩。公歸明光奏，輸忠傾肺肝。功成不自居，名與日月懸。
江西久旱徧禱莫應稚山少卿将赴行朝一夕大雨遐邇霑足因成喜雨詩送行 李光 
老火擅炎夏，枯旱氣欲然。傷心早晚禾，注目高下田。民窮捨耒耜，羣起操戈鋋。小偷何足道，所憂在四邊。夜來滄江雨，朝望水接天。歡聲達四境，渥澤遍大千。清風亦徐來，扇簟皆可捐。有懷林壑幽，僧窗思晝眠。流浪生死海，一往六十年。何以報主恩，粗了江西緣。羡子朝上國，揚帆若登仙。江山亦世情，雨後清且妍。悵别南浦亭，杯行莫流連。去去聞好音，一歲定九遷。
某天資坦率人也性又剛褊偶以使事暫去行闕馬上放目頗適野性作出郊一首簡知我者 李光 
出郊何所欣，所欣在觀眺。殷紅著新枝，濃綠浮遠嶠。悠然出塵想，快若追風驃。幾年偪仄懷，兒女困嘲誚。人生貴適意，官職豈不要。從來坦率性，痼疾難救療。沈湎與獨醒，亦各以所好。鶴脛自然長，斷之定號叫。譬如食茶味，煎煎人外料。言行自有常，安能改吾調。浩歌歸去來，家有老德耀。永託煙雲岑，終焉擅漁釣。
爲向伯恭題 李光 
向公天下士，慷慨有祖風。亦復對行殿，密議禆天聰。君臣意氣合，每進嘗從容。飄飄青雲志，顧肯貪天功。榮塗拂衣歸，安坐薌林中。作堂榜企疏，進退聊比蹤。父老非故鄉，何必囊金空。俗軌競奔馳，世路方尚同。善爲子孫謀，但務田園豐。偉哉此二子，遐舉希冥鴻。富貴如浮雲，聲名壓岱嵩。千載繼者誰，我友向伯恭。
和劉提舉游龍井謁清獻辨才二像 李光 
我觀二大士，超悟非適今。過去與未來，一一現此心。緬懷清獻公，兹地舊所臨。餘愛存甘棠，過者猶斂襟。平生辨才老，般若緣契深。圖像儼如昔，遺迹了可尋。坐使茨棘場，化爲薝蔔林。法嗣傳衣燈，膏肓存砭箴。圓顱擁敗褐，華髪欹半簪。相對了無言，清標映孤岑。丹青久剝落，感嘆成微吟。了知身外身，不坐喬木陰。真形換緗素，妙句劖青琳。與子成三賢，清風迥蕭森。凛然龍象姿，不受鼯鼠侵。從兹香火社，永爲人天欽。
謫居古藤病起禁鷄猪不食與兒子攻苦食淡久之頗覺安健吕居仁書來傳道家胎息之術因作食粥詩示孟愽并寄德應侍郎 李光 
晨起一甌粥，香粳粲如玉。稀稠要得所，進火寧過熟。空腸得軟暖，和氣自渗漉。過午一甌粥，缾罍有餘粟。淡薄資薑鹽，腥穢謝魚肉。嶺南氣候惡，永日值三伏。外強幾中乾，那受外物觸。兩餐莫過飽，二粥可接續。故人尺書至，教我禦瘴毒。燕坐朝黄庭，妙理端可矚。神車御氣馬，晝夜更往復。久久當自佳，根深柯葉綠。寄語陳太丘，人生真易足。醉飽厭腥羶，忽認海南叔。
送孟博二首  其一 李光 
我昔在閭里，燕居處中堂。兒女滿眼前，嬉戲羅酒漿。威命忽臨門，一物不得將。回顧堂中人，獨汝在我傍。舟行有蛟螭，夜宿畏虎狼。豈無平生交，鄙遠多遁藏。古藤底處所，敗驛無垣墻。急雨挟風雷，漏水夜沒床。竹屋聞號呼，老兵凍欲僵。郡僚誰復顧，獨見李與黄。時時餽一臠，稍稍葺兩廊。生意春欲回，倒景照屋梁。散步得幽徑，讀書有明窗。僕夫浣我衣，鄰娃縫汝裳。晨庖鱸膾美，密室沉水香。文字可消憂，探索易老荘。我唱汝輙和，不知歲月長。葛洪隱岣嶁，蒼梧真帝鄉。汝歸固不惡，淹泊庸何傷。作詩送汝行，示汝鴻雁行。
送孟博二首  其二 李光 
我少事遠遊，出門如野鶴。藩籬脱雞羣，乘風縱寥廓。一往四十年，平地起山嶽。世緣真夢幻，電過不可捉。南來幾萬里，顧笑恍如昨。昔如雲釋嶠，今若龜脱殻。朅來容江上，風物喜淳朴。豈無鄉土戀，浮念起即覺。汝歸暫歡顔，所念路悠邈。朝行避煙瘴，夜宿傍城郭。賸誇魚米賤，勿說風土惡。嚬送與笑迎，但可付一噱。
有嘉堂酒寄吴令 李光 
今晨有好懷，薄日照窗牖。幽人不可致，誰共一杯酒。鄰翁有遠餉，分寄中山友。歡伯信可人，麴生亦耐久。豈比從事君，開緘化烏有。獨酌還徑醉，千篇莫停手。應思水邊人，竹屋雜蜑叟。
簽判黄元功公廨枕江有小亭落成之初予偶假居之明潔深穩因得游息其上榜曰寓亭并留鄙句以見意 李光 
物生天壤間，有形孰非寓。心隨萬境轉，飛走各依附。嶠南山河異，歲月亦屢度。新亭枕江臯，杳渺可飛步。風濤振几席，雲月隨杖屨。吾生真寄耳，那復歎淹駐。當年有離憂，政以南北故。舉足皆道場，意適隨所遇。往參少林禪，歸指曹溪路。去住吾何心，要以生死喻。遠迹混漁樵，忘機狎鷗鷺。千載如知心，相對猶旦暮。
題李子從清風閣 李光 
吾宗河山傑，氣直甘賤貧。一坐古藤州，十見嶺嶠春。深林寄倦翼，涸轍横修鱗。華閣俯大江，東望山嶙峋。一榻自俯仰，鼻息撼四鄰。稚兒日戲側，丱妙參席珍。人間正熱惱，道上多瘴塵。清風颯然至，自謂羲皇人。願師陶靖節，不羡石季倫。有酒但頻酌，從渠喜還嗔。
新亭 李光 
新亭結雲根，暗谷通子午。環山繚遠碧，雲木巧相補。峭壁倚層霄，痕迹無鑿斧。朝登晻靄中，嵐氣隨步武。須臾大明升，萬象快觀覩。一日一坐間，變態難悉數。松陰轉虛簷，清梵出重廡。閭閻萬瓦合，下視纔一縷。悠悠落日吞，耿耿寒月吐。邀朋文字飲，四座揮玉麈。雅詩發天慳，妙語叩玄圃。援琴奏哀彈，得趣忘抑撫。人生貴適意，涉世隨仰俯。陋矣韓淮陰，耻與噲等伍。三年瞬息中，聊作溪山主。杯深且樂聖，綆短強汲古。至理在目擊，何用苦撐拄。超然心境空，逸韻渺天宇。
九月二日自公館遷居雙泉風物幽勝作雙泉詩二十韻 李光 
山腰秘靈源，初出纔一線。方池湛空碧，奔馳忽縈轉。皎皎涵青蘋，纍纍湧珠串。夜深耿落月，澄澈静如練。呀然舊穴深，神物或時現。邦人儻知敬，早歲起雷電。瓊山瀕巨海，鹵水充煎煉。凛然居其間，正味獨不變。我來卜幽居，蕭灑得奇觀。挹彼注兩泉，澠淄忘分辨。陶公豈虚言，掬飲逃禍難。激齒冰雪寒，晨起頻嗽嚥。入腹清而冽，丹田賴澆灌。甘寒勝鍾乳，精潔可羞薦。静無蛙蜩喧，不受泥滓澱。惠泉入權門，疲人走郵傳。貪泉亦強名，聞者自鄙賤。瓶罌日夜汲，閭里悉周徧。數椽如可老，一壑吾欲擅。時時俯清泠，照見本來面。
九月二日徙居雙泉翌日徐自然使君李申之監郡携酒見過退成古調百三十言戲簡二公一笑 李光 
南行踰萬里，公館煩造請。主人憐老病，爲卜林廬静。郊居偶然遂，俗慮盡可屏。雙泉信奇絕，歲久渾泥濘。稍覺藻荇繁，漸已産蛙黽。滌除賴衆力，傾頹費修整。幽竇響珮環，平地散林影。潺潺來枕上，客夢安得永。邦人日夜汲，攜挈雜罌皿。秋蔬灌百畦，夏稻溉千頃。端能滴冷泉，那復遜冰井。使君屏歌吹，政恐煞風景。我亦慣窮獨，客至但煎茗。
雙泉詩 李光 
作詩愧才慳，徒勤再三請。一聆咸池奏，頓覺哇淫静。惡句如惡人，浪出必遭屏。君詩似澄江，萬里無滓濘。我詩昩格律，聒耳類鼃黽。蘇公經行地，亭宇稍葺整。方池湛寒碧，曾照東坡影。新詩與妙畫，千載未爲永。不聞宗廟器，傍欲間瓦皿。吾徒且加餐，今古屈伸頃。何如棄寸繩，要出千尺井。蓬莱隔弱水，未易凌倒景。時能訪幽獨，論文具醪茗。
九日登瓊臺再次前韻 李光 
異鄉感節物，聊赴使君請。層臺縹緲間，野曠天宇静。木落水涵空，氛霧俱遠屏。籬邊菊斕斑，遠摘带沙濘。誰云鼓吹雄，謾欲等鼃黽。短髪不勝簪，烏帽倩誰整。衰頹強追歡，起舞羞顧影。君憂白晝短，我愛清夜永。三釂意彌勤，殽酒罄杯皿。棄置身外事，聊復樂俄頃。世方洶波瀾，我心猶古井。歸來豪興盡，宴坐朝內景。明朝汲新泉，舊篋餘賜茗。
中秋謝彦恭惠酒 李光 
中秋有佳月，名醖來海康。海康太守賢，憐我持空觴。遠分十具至，呼兒喚鄰墻。坐客盡飲流，一舉空罍缸。酒酣對明月，不藉燈燭光。移席俯清流，照我兩鬢霜。海北與海南，各在天一方。我老歸無期，兩地遙相望。宴坐桄榔庵，守此歲月長。願子一咄嗟，跨空結飛梁。度此往來人，魚鹽變耕桑。籬邊白衣來，莫待菊蘂黄。
和徐漕苦雨之什 李光 
澤國三月雨，浩渺灌室廬。爕調歸化工，佞佛計已疏。乘時舞鰌鱔，快意鳬鶩趋。君來持龍節，問俗浮江湖。風濤正豗蹙，斯民豈寧居。一飽不可期，况乃供軍須。素懷澄清志，慷慨時登車。田疇得安業，十郡通有無。陰霾會消釋，清風爲驅除。漸聞閭里間，歡聲變嗟吁。
元夕陰雨孤城愁坐適魏十二介然書來言瓊臺将然萬炬因以寄之 李光 
海濱遇元夕，况值愁陰天。重雲障佳月，微雨雜瘴煙。孤城欲黄昏，里巷已蕭然。荒祠鼓坎坎，老巫舞蹁躚。揮杖眩村氓，捩齒傳神言。異域俗尚鬼，殊形耳垂肩。邦人素敬畏，香燈競駢闐。使君招我飲，老病不得前。有如伏櫪馬，硉兀難加鞭。遙知瓊臺上，萬炬照綺筵。幽人正愁絕，跏趺坐深禪。霧靄埋羣山，不礙孤月圓。茅菴一燈留，照我獨不眠。夜闌香篆銷，息息火自傳。何當訪羽客，同上羅浮巔。
丙寅重九權郡李申之置酒嚴氏野趣亭愛其幽深因作此詩 李光 
遷流南海濱，兩見菊蘂黄。今晨有嘉招，駕言陟崇岡。負郭得勝游，幽居渺雲荘。小亭椰葉間，下有青蓮塘。寒花卧短籬，疏松間修篁。隔屋雞犬聲，遠村散牛羊。使君慕幽貞，愛此野趣長。緬懷千載人，聊復舉一觴。西風起蕭瑟，吹我兩鬢霜。旋駕豈無期，良燕詎易忘。
瓊惟水東林木幽茂予愛此三士所居雖無亭館之勝而氣象清遠連日水漲隔絕悠然遐想各成一詩目爲城東三詠  其一 李光 
南極多老人，及見九代孫。君生古崖州，氣質清且溫。今年八十二，頗覺行步奔。白髪暎紅頰，疑是羲皇人。城東有幽居，瀟灑真隱淪。淵明寓栗里，子美還羌村。遷流到雙泉，得與君子鄰。仁里聖所擇，德齒古所尊。佳節近重陽，黄花已紛紛。家家社酒香，處處烹雞豚。今朝風日好，水落依舊痕。一散腰脚頑，杖策時叩門。
瓊惟水東林木幽茂予愛此三士所居雖無亭館之勝而氣象清遠連日水漲隔絕悠然遐想各成一詩目爲城東三詠  其二 李光 
我愛曾城居，負郭頗幽雅。田疇遶屋廬，門逕絕車馬。但虞水侵門，敢怨風飄瓦。淵明非避俗，自覺往來寡。嗟予屏斥久，兹地猶里社。相望十里間，舟楫幸可假。風休水亦落，晴日照郊野。願言駕柴車，始覺我憂寫。
自然解印北還作古風送行 李光 
徐侯古循吏，作牧海南邊。三載撫民夷，擒縱出拘攣。里巷絕嗟呼，囹圄無淹延。父老有好詞，不見吏索錢。忽聞解印綬，蠻歌惨離筵。遠控横海鯨，追躡凌波仙。寄語廣利神，無令颶風顛。臨行一麾手，萬事盡棄捐。勿作兒女戀，吚嚘涕潺湲。火雲赤崢嶸，修途願加鞭。愛君氣猛厲，心似鐵石堅。迥悟出世法，痛掃習氣纒。明窗净棐几，華藏了大千。别語徒諄諄，維摩本無言。
憶筍 李光 
會稽富竹萌，窮臘鞭已抽。我家南山南，不羡萬戶侯。暮春杜鵑啼，茁茁蓬麻稠。冒土出羊角，穿籬露猫頭。紫蕨性陰冷，荻芽體輕浮。愛此凌雲姿，不與凡卉儔。勝韻貴苦腴，兒童悦甘柔。爽口聊一快，弱胃敢怨尤。朅來海南邦，腥鹹厭蠻羞。桃枝但叢生，澀勒蔽道周。遙看貌或似，美惡如薫蕕。安能助盤餐，嘔嘔但棘喉。唯有檳榔心，羮臛或暗投。鄉味不可忘，坐想空涎流。人生各有適，勿語王子猷。
去地草 李光 
城東古雙泉，清駛給萬家。缾罌晝夜給，舶賈雜鄰娃。蠻童與蜑女，赤脚兩髻丫。常苦藻荇繁，滋蔓掩白沙。蕭疏失林影，聒聒鳴亂蛙。十夫勇善沒，入水初紛拏。詎勞斧鉞誅，芟荑費鋤杷。除惡去根本，無令再萌芽。依憑絕纖鱗，驚懼失老蛇。風吹有縠紋，月照無纖瑕。銅盆湛冰雪，石鼎發乳花。餘波及農圃，父老免嘆嗟。
敘遊二十韻呈亨叔列之 李光 
戊辰三月晦，端居倦煩促。是時天久旱，炎烝劇三伏。出門得幽尋，佳處在東北。二子俱可人，皎皎瑩冰玉。得趣琴有絃，對案食無肉。初弹醉翁操，再鼓南風曲。琅然山水音，一洗瘴霧毒。陳園俯江郊，茅茨擁修竹。造門慕子猷，緩步效顔斶。汲泉瀹佳茗，蕭散謝羈束。清華臨水岸，下有萬荷綠。披榛訪蕭子，清净獨無欲。黎沈爇瓦鼎，溪蓀養石斛。杖藜轉修徑，夹道森喬木。歸途遇馮姥，斂袂不羞縮。蕉花雜山丹，檳榔繞新屋。欲我留姓名，呼兒爲磨墨。似憐窮獨叟，曾忝十州牧。良辰不易遇，此會豈難續。他時儻重來，更爲呼醉秃。
世以啄木爲珍禽其聲至入樂府而海南一種形小而聲淫每四五月間飛鳴如蛙蟈至八九月乃已亦名啄木繁聲可惡然瓊人訛其聲爲罵秃禽殆得其實因爲賦詩 李光 
南海四五月，有鳥名啄木。飛鳴亂葉間，形眇聲繁促。枝間時瞥見，黑啄羽毛綠。雌雄相應和，生哺依老穀。或疑在家僧，受施不看讀。爲禽不知名，但自罵秃秃。小兵特輕趫，修竿每馳逐。今晨耳目清，桑下聞布穀。黄鸝兩三聲，睍睆出幽谷。從今屏菑翳，遶舍植梧竹。鳴鳳儻可期，樛枝要棲宿。
居嶺外遇寒食 李光 
春日自明霽，我心何鬰傷。草木競芳菲，飛鳴自頡頏。悄悄坐書幌，幽幽宴空床。既無功名念，反思白晝長。愁來不自持，零落鴻雁行。三過解澤流，六見槐柳黄。最憐小兒女，路遠不得将。生還一笑喜，死去埋他鄉。生死如循環，我師佛老荘。感此寒食節，新烟過鄰墻。松楸渺雲海，目極摧肝腸。書成附鱗翼，不如永相忘。何以慰目前，作詩示阿張。
仲兄去歲落一齒書來悵然作詩以寛其意 李光 
四大非我有，元氣力護持。齒從齠齓換，既老還復隳。太公含兩齒，卒爲帝王師。睢陽嚼空齦，名與日月垂。張儀但舌在，折齒激范雎。漢相老無齒，飲乳如嬰兒。安得鐵如意，擊堕還離離。齒存固可喜，齒落無深悲。退之有成言，軟飯穩送之。何須噬乾胏，但可食肉靡。養生已有堂，晏坐吞朝曦。谷神定不死，老聃豈吾欺。時爲五禽戲，納息如靈龜。命友日飲醇，弄孫且含飴。齒落會復生，千載儻可期。
八月七日夜對月 李光 
仲秋氣已爽，林壑雨新過。忽驚浮靄空，乍覺天宇大。夜凉風露清，佳月纔半破。清輝漸可愛，入戶驚照坐。團圞遶中庭，有似蟻循磨。西山聳岡巒，輪側愁易堕。魏子不解飲，詩語頗頓挫。呼兒聊與醆，我唱渠輙和。停杯看月落，客去未能卧。海月夜夜好，新詩幸頻課。
庚午春予得罪再貶昌化瓊士餞送者皆悵然有不忍别之意嚴君錫魏介然追路至儋耳兹事當求之古人感歎成古風二百言送行 李光 
紹興庚午春，李子復南徙。倉皇就長途，夜擔不敢弛。餞我無雜賓，亦有方外士。裴杜二耆哲，矍鑠渾童稚。老禪不忍别，握手揮涕淚。行行至澄邁，名姓難盡紀。酒酣通湖閣，頗獲一笑喜。緬懷雙泉居，風土信清美。牀頭掛海月，枕上聽流水。夜棋招隱淪，濁酒會鄰里。桑下不三宿，悵戀吾過矣。人生隨遇樂，已過猶脱屣。最憐嚴與魏，觸熱到儋耳。世情逐炎凉，萬古同一軌。對境心數役，何以敵生死。南窗可寄傲，散帙忽盈几。松林十里間，移植頗易致。赫日資繁陰，且復宥老楮。夜凉得深禪，日永常晚起。恨君不少留，伴我讀書史。
海外謡 李光 
嗟爾海南民，遭此贓吏阨。銜冤無所訴，相熾起爲賊。爲賊計誠拙，尚可活朝夕。攝官陳建中，貪猥最狼藉。有女攀勢要，不料非偶匹。但務房奩多，苞苴又絡繹。挟此恣貪惏，如虎傅以翼。貳車號按察，往訴遭箠擊。最後差丁夫，欲免人十直。貧民賣妻孥，強者起持戟。至今文昌縣，白晝無人迹。其次經界官，太守乃姻戚。隨行縱獄吏，聲勢如霹靂。郡縣遭唾罵，圖冊成覆易。三豪因衆怒，從者如葦棘。去年從說諭，閭里已帖息。狂謀起賕吏，從此復反側。愚民本無知，脅誘冒鋒鏑。焚蕩玉石俱，老弱轉溝洫。遺骸横道路，流血千里赤。殺戮誠快意，贓吏有德色。從今無忌憚，徴斂幾時息。沉香與翠羽，窮搜遠彈射。烏衣徧村墟，氣焰已可炙。久矣攝官弊，至此亦云極。祖宗有成法，贓吏盍杖脊。疲民正憔悴，使者宜憫惻。軺車難數來，時遣一幕職。永寛海外氓，精求二千石。世無採詩官，吾言徒感激。
紹聖中蘇公內翰謫居儋耳嘗與軍使張中遊黎氏園愛其水木之勝勸坐客醵錢作堂黎氏名子雲因用揚雄故事名其堂曰載酒予始至儋與瓊士魏安石杖策訪之退作二詩 李光 
何年老揚雄，寄此十畝園。年深草木荒，杖策誰叩門。緬懷東坡老，陳迹記舊痕。空餘載酒堂，往事孰與論。黄柑與丹荔，不受瘴霧昏。邦人時餽奠，一笑空罍尊。
東坡載酒堂二詩蓋用淵明始春懷古田舍韻遂不見於後集予至儋始得真本因追和其韻  其一 李光 
荒園草木深，樵牧不敢踐。雖無南國愛，正以東坡免。平泉與金谷，視此顔有靦。至今儋耳民，里巷多樂善。勝遊儻可繼，杖策敢辭遠。燕談有佳侣，永日可忘返。酒酣任歌呼，此興吾不淺。
東坡載酒堂二詩蓋用淵明始春懷古田舍韻遂不見於後集予至儋始得真本因追和其韻  其二 李光 
嗟彼海南郡，土瘠士常貧。藷芋餉晝耕，松明照夜勤。當年兩黎老，能邀玉堂人。一往五十年，遺迹宛若新。邦君時舉酒，父老舉欣欣。賢多隱農圃，耦耕可問津。魯叟欲乘桴，東坡願卜鄰。他年青衿子，凛凛多秀民。
客有見饋溫劑云可壮元陽感而有作 李光 
世人服暖藥，皆云壮元陽。元陽本無虧，藥石徒損傷。人生百歲期，南北隨炎凉。君看田野間，父老多康強。茅簷弄兒孫，春隴驅牛羊。何曾識丹劑，但喜秫黍香。伊予十年謫，日聞貴人亡。金丹不離口，丱妙常在傍。真元日滲漏，滓穢留空腸。四大忽分離，一物不得将。歌喉變哀音，舞衣換縗裳。爐殘箭鏃砂，箧餘鹿角霜。咄哉此愚夫，取樂殊未央。我有出世法，亦知不死方。禦寒須布帛，欲飽資稻粱。床頭酒一壺，膝上琴一張。興來或揮手，客至亦舉觴。滌硯臨清池，抄書傍明窗。日用但如斯，便覺日月長。参苓性和平，扶衰固難忘。恃藥恣聲色，如人畜豺狼。此理甚明白，吾言豈荒唐。書爲座右銘，聊以砭世盲。
食無肉 李光 
養生有真詮，虚心實其腹。十年嶺海游，一鉢隨僧粥。納息歸丹田，息在火亦伏。黄河朝崑崙，晝夜自回復。空膓無滓穢，氣轉聲漉漉。腥膻减吾壽，厚味有腊毒。顔回稱好學，陋巷一瓢足。何侯日萬錢，但取身後辱。虀鹽有餘味，何必常食肉。
居無屋 李光 
處世若傳舍，吾生聊託宿。志士守蝸廬，幽人卧空谷。君看漢梁董，日享萬鍾祿。華榱庇千間，子孫無託足。海南吾欲老，是處堪卜築。結庵傍松林，開牖面修竹。野老日往來，席地有棋局。俯仰天地寛，莫嘆居無屋。
海南有五色雀土人呼爲小鳳罕有見者蘇子瞻謫居此郡紹聖庚辰冬再見之常作詩記其事公實以是年北歸癸酉冬予亦兩見之今二年矣乙亥八月二十二日會客陳氏園飛鳴庭下回翔久之衆客驚嘆創見因賦是詩 李光 
海南有珍禽，厥服具五色。絳者爲之長，飛鳴隨止息。佳哉陳氏園，形制存古迹。我遊秀野堂，森木蔭華席。羣飛爲我來，馴擾如夙昔。鴟梟既遠遁，烏鳶俱辟易。邦人號小鳳，隱見異凡翼。姬公嘆不聞，尼父未之識。嗟予戅且愚，疾惡不量力。叱杞誚希烈，流竄至南極。神物知吾忠，天公憐我直。吉凶有先兆，告我將返北。蘇公不吾欺，流詠冠今昔。斯言儻有徴，便可具接淅。
不出 李光 
老氏不出牖，莊生務內游。猿猱猶習定，難犬放須收。俛仰超三際，翺翔隘九州。坐忘師正一，辟穀慕留侯。客至酒三酌，睡餘茶一甌。蕭然方丈內，卒歲更何求。
五月十三日北歸雷化道中 李光 
謫居了無營，贏得一味間。杜門十六年，草深沒柴關。猛獸當路號，虺蛇伏榛菅。今兹果何年，天誅此凶姦。羣妖既蕩除，善類稍北遷。仲子萬里來，喜極涕淚潸。坐定復載笑，喜我顔渥丹。人生七十稀，况復加九年。平生學飬生，吐納留真詮。忘家何足道，絕欲亦偶然。歸歟謝世榮，收功在丹田。宴坐息息匀，頻嚥舌底泉。日用形欲勞，何必驅小蠻。看我鰥氣成，空行躡飛仙。
和胡德暉松軒詩 李光 
炎天羣木無葱蒼，朝曦夕照繞屋梁。一榻南窗復東廂，老松效技扶披猖。微風颼飀弄笙簧，坐變熱惱爲清凉。簿書相仍愁肺腸，細聲入夢我豈遑。但覺風日明晴窗，皎如夜月和秋霜。樛枝鱗皴龍蜃走，翠葉鬰律鸞鳳翔。燧明徒誇能照夜，坐想煙霧風中香。何如軒成獨賦雲錦章，從兹遂愛夏日長，會看壑聳仍霄昂。
辛未人日同郡僚遊陳氏園 李光 
海南人日春已濃，柳條遠映桃花紅。攜觴尋伴逐春色，杖藜縱步遊城東。陳園新築芳亭小，綠竹猗猗自圍繞。杯行不用管絃催，枝上綿蠻囀春鳥。舊傳人日天多陰，今年人日春光好。田家但喜藷芋收，我輩惟憂酒樽少。明朝有興還復來，賸買鹿蹄拚醉倒。
樂會雷令數惠筍作詩爲謝 李光 
朝餐敢歎庖無肉，食罷時時自捫腹。肯羡何侯日萬錢，不學天隨嘗杞菊。傳聞樂會似淇園，坐想猗猗千畝綠。邦人富比萬戶侯，縣尹清亷仍不俗。尺書遠致擬兼金，錦綳解縛排寒玉。爲君急食不敢餘，恐被南風吹作竹。
清湘道士潘静素抱琴南來予方謫居遠屏郊外如逃虚中每佳辰良夜風清月明對脩竹俯清池必快作數弄如是幾年今将北還舊隱索詩爲别屢請而不懈因歌而送之 李光 
道人南來冒炎酷，雲水生涯寄枯木。嗟予久墮魑魅羣，黎唱蠻歌耳根熟。深林迥静嘯鵂鶹，雨濕天陰聞鬼哭。君來爲我一揮手，洗盡胸中塵萬斛。伯牙師涓死已久，此聲欲絕君能續。快彈初作鸞鳳鳴，忽如啼烏集華屋。吟猱抑按神氣閑，流水涓涓赴幽谷。夜深餘響應霜鐘，朝來吟對蕭蕭竹。静中最喜讀書聲，妙響琅然振寒玉。要知心與古人會，不務新奇誇俚俗。浩歌别我出門去，潮回風便難追逐。道人來時湘水渾，道人歸去湘江綠。湘靈抱琴待君來，月明莫向江頭宿。
贈裴道人 李光 
道人今年七十六，問我修行惟絕欲。密栽澀勒當疏籬，旋闢荒榛結茅屋。不抄書，不看讀，宴坐凝然常瞑目。夜深頻嚥玉池泉，晨起隨緣飽藷粥。甘脆肥濃腐我腸，巧笑蛾眉真鴆毒。蠻煙瘴霧隘空虚，謹守藥爐誰敢觸。我愛裴君道機熟，過我玄談已超俗。三峰頂上少人行，百尺竿頭防失足。世人那識天地根，往來綿綿無斷續。嗟予流轉海南村，智者方明禍中福。君不見龐道藴，盡将活計沈湘江，自織笟籬供口腹。又不見成都市上嚴君平，終日垂簾唯賣卜。王侯螻螘同丘墟，學道從來貴幽獨。蚌生珠，石含玉，看我丹成跨鴻鵠。馬蹄去去穩着鞭，關山路永多坑谷。
成氏園 李光 
泰和坊外成家園，花木幽茂泉涓涓。竹籬茅舍稱野逸，平坡細徑遙相連。青松翠竹晚色净，紅蕉素槿秋爭鮮。幽禽頡頏樹蒙密，古木夭矯藤交纒。嗟予與子成二老，登山臨水追少年。幕中羣彦盡豪俊，小兒亦許依紅蓮。焚香隱几如逃禪，一枰勝負聊欣然。誰云嶺南瘴癘地，城西一壑吾欲専。
四月十七夜觀月成詠 李光 
曉來新過雨，天宇肅以凉。横空跨綵虹，物被五色光。夜久羣動息，月出東南方。團團葉間露，皎皎瓦上霜。四月未全熱，清飈吹我裳。新橋跨長堤，下有百里江。月色萬古在，江流自奔忙。誰呼謫仙人，被髪下大荒。對月哦汝詩，臨流飲我觴。夜景信奇絕，茲游固難忘。天地多變態，况乃魑魅鄉。不如坐待赫日射屋梁，妖禽孽狐都走藏。
玄珠吟 李光 
黄帝曾遊赤水北，遺了玄珠無處覓。我今偶到海南村，煩惱泥中親拾得。珠體圓明光滴瀝，流轉根塵人不識。只在尋常動用中，未見爭知吾不失。吁嗟世人空費力，欲見此珠須目擊。要令心息每相依，密密護持防六賊。
可歎 李光 
金陵失守何匆匆，敵兵燒我天子宫。守臣頂香率父老，開門羅拜惟鞠躬。翠華遙遙遵海道，漢家詔令不得通。外交內應儔與鄴，所在州縣皆望風。坐觀豈但宣撫望，降夷亦有丞相充。山巔水涯多白骨，邇來十室九已空。權臣悍将恣吞噬，剝膚椎髓方稱雄。敵來擁兵保妻子，敵去奏捷希侯封。城狐社鼠爭附會，浙部復産勔與冲。紛紛餘子何足數，我眎文舉真如龍。
子猷知府給事寵寄道中阻雨之什憂時憫農有古良二千石之風感歎次韻  其一 李光 
老農麥熟還忍饑，蠶婦見絲翻淚垂。耕田辛苦竟何補，長安游手多輕肥。良牧憂晴復憂雨，咄咄書空應自語。皇天于物無偏頗，不須怨嗟梅雨多。
子猷知府給事寵寄道中阻雨之什憂時憫農有古良二千石之風感歎次韻  其二 李光 
赤子既迫寒且饑，異時嚴警如邊垂。棄捐溝壑死鋒鏑，有如秦越視瘠肥。公來隨車霈靈雨，織婦耕農聞好語。愛民戢吏政不苛，兵興敢避科徭多。
坐忘吟 李光 
我聞天台坐忘仙，清虚石壁留真詮。長生要妙止一篇，林間宴坐心超然。壁觀無異達磨禪，繫念一處離葛纒。真人秘語豈浪傳，谷神玄牝常綿綿。嚥津納息歸丹田，泝流直上朝泥丸。下灌舌底生玉泉，身輕超脱如蜕蟬。御風騎氣追偓佺，神遊八極俯仰間。度人濟物功行圓，要看白日見青天。
短歌贈柯山祝道人 李光 
年來憂患老病纒，獨寝一室方蕭然。道人顧我笑且憐，贈以一粒金華丹。彤霞入腹氣熻赫，紫焰照日光斒斕。寸田溫溫起真火，尾閭歷歷朝泥丸。道人年少遊賢關，曳裾躧履公卿間。宣和天子崇神仙，近臣薦引登金鑾。造膝一語開天顔，羽衣縹緲黄其冠。吴筠雖嘗入禁掖，稚川終隱羅浮山。荆棘掃盡棃棗熟，汞鉛九轉龍虎蟠。一裘百衲聊卒歲，斗酒滿引冰雪寒。朅來鐔津施丹劑，應病與藥俱輕安。度人濟世功行圓，超脱滓穢猶蜕蟬。
良弼使君寄梅花翌日曹憲仲約偶成長句 李光  西湖
北歸已度梅花嶺，洗盡瘴塵愁欲醒。一枝何處最奇絕，鏡裏形容水中影。西湖處士語已妙，東坡先生句尤警。三篇自可追少陵，一賦誰復傳宋璟。老人新從海外歸，枕冷燈清愁夜永。使君憐我老無伴，折贈欲令娱晚境。夜寒相對默無言，耿耿此心如古井。主人皓首自能歌，倒載花前拚酩酊。
飲茶歌 李光 
朝來一飽萬事足，鼻息齁齁眠正熟。忽聞剝啄誰叩門，窗外蕭蕭風動竹。起尋幽夢不可追，旋破小團敲碎玉。山東石銚海上來，活火新泉候魚目。湯多莫使雲脚散，激沸須令面如粥。嗜好初傳陸羽經，品流詳載君謨錄。輕身換骨有奇功，一洗塵勞散昏俗。盧仝七盌喫不得，我今日飲亦五六。修仁土茗亦時須，格韻卑凡比奴僕。客來清坐但飲茶，壑源日鑄新且馥。炎方酷熱夏日長，麴蘖薫人仍有毒。古來飲流多喪身，竹林七子俱沉淪。飲人以狂藥，不如茶味真。君不見古語云，欲知花乳清泠味，須是眠雲卧石人。
義郴廖翁贈予靈壽杖歌以謝之 李光 
郴山峨峨水濺濺，清淑之氣鍾神仙。山頭老木幾千年，不入樵斧隨飛烟。廖翁好奇自掄選，真材不用加雕鐫。鏗然入手龍脊瘦，宛轉隨步鶴膝堅。今晨過我有喜色，磨捋持贈誇奇特。老人年來腰脚頑，出入政藉扶持力。拄上岡頭望故鄉，萬壑千巖纔咫尺。天寒醉卧不出門，杖兮雖良長倚壁。
載酒堂 李光 
東坡文章喧宇宙，粲如日星垂不朽。六一老人猶避路，作者紛紛皆束手。俊逸精神追李杜，華妙雄豪配韓柳。晚年流落海南村，黎唱蠻謳隨蜑叟。先生已去五十年，遺墨殘篇尚多有。豐城寶劍埋獄中，光焰猶能射牛斗。敗垣壞壁秘蝸涎，夭矯龍蛇已驚走。獨餘黎氏舊園亭，喬木森森免薪槱。半是東坡親手植，老幹樛枝互纒糾。杖藜乘興訪遺像，遐想英風竚立久。曾吹葱葉送迎翁，當日兒童今白首。莫嗟寂寂路荒蕪，亦有幽人時載酒。
郊居雜興 李光 
竹舍臨寒浦，柴門閉落暉。潮回沙路净，月出野航歸。風勁砧聲急，夜長更點稀。子雲雖寂寞，未覺草玄非。
荷珠 李光 
荷珠圓復碎，欹側動相關。去似臨江失，來如合浦還。賈人應誤喜，蓮女想輕攀。百斛傾梅雨，天公豈是慳。
觀穫 李光 
老農勤畚鍤，歲暮閲星霜。相見如遺秉，安能助太倉。晚晴雞鶩喜，蓐食婦姑忙。應有深村酒，招邀隔短墻。
贈林湘 李光 
先君師建學，梅塢最交深。共探先天易，同哦正始音。親亡友亦盡，人古道猶今。子續通家好，遺書幸細尋。
九日登樓二首  其一 李光 
久客驚秋意，天涯思不窮。三年猶北國，萬里對西風。時序悲歌裏，乾坤醉眼中。黄花一樽酒，千古此心同。
九日登樓二首  其二 李光 
木落秋容静，時平國勢雄。望雲心自遠，采菊興誰同。詩酒浮生過，功名一笑空。留連憑痛飲，冠幘任高風。
寄吴元預 李光 
出門懷抱惡，别我去遊秦。季子黄金盡，潘郎白髪新。一枰誰敵手，五字愈驚人。勉赴功名會，如公定不貧。
人日 李光 
人日靈川縣，山深雪未融。誰知桂嶺北，宛似浙江東。墟市人煙合，僧窗竹逕通。杖藜閑信步，日暮怯溪風。
近傳已有代者補之作詩見寄因次其韻 李光 
清時民訟簡，尺素半偷閑。岐路将迎裏，人情喜怒間。舄鳬隨意遠，遼鶴自知還。小艇春洲晚，歸尋天姥山。
馬上寄補之以急歸不果追前約爲恨 李光 
歸鞍乘月夕，度嶺訪靈真。路轉山邀馬，溪回水趁人。春殘花院静，家近夢歸頻。回首追前約，猶如未了因。
贈高端禮 李光 
炎暑勞相過，清言扇爲停。新吟捨瑟作，衰耳洗竽聼。諸老子猶接，正音今已零。君家高記室，句法是儀刑。
同永嘉諸賢奠謁右丞許公少伊 李光 
葱鬰佳城秘，回環宅兆深。懸崖森翠栢，踴地布黄金。天下方雲擾，斯人竟陸沈。塵侵徐孺榻，絃斷伯牙琴。
次韻師川見贈 李光 
鈞樞歸雅望，邪志寢姦雄。鵰鶚清秋急，豺狼當路空。經綸思妙手，談辯想英風。未厭東山卧，沈機一局中。
贈陳讜二首  其一 李光 
識字嗟逢晚，安貧未易招。儒冠走江浙，詩笥带衢饒。學貴參先覺，才須驗後凋。諸賢書稳致，定不作洪喬。
贈陳讜二首  其二 李光 
人物有興廢，山川無古今。匹夫空有志，四海孰知心。莫覩芝蘭室，如游薝蔔林。同行六七子，涕淚各沾襟。
次韻賀子忱喜雨 李光 
天眷周王德，功歸傅說霖。少寛邊餉急，聊慰老農心。雷隱滄江轉，階喧玉漏沈。西山多爽氣，拄笏助清吟。
子忱告别忽改塗湖外迎護母夫人殯宫惻然念之作詩送行 李光 
異縣傷孤殯，慈顔念倚閭。舊阡無觸鹿，新薦有跳魚。舟楫踰江水，風霜迫歲除。歸來一大事，莫忘剡溪居。
德起侍講侍郎以親老丐外章累數十上上雖察其誠至眷待方隆卒不許其去五月九日有旨令歸覲且使迎奉以來一時士友莫不歆豔稱歎爲人臣子能使聖主敬愛貪戀如此誠千載之遇足以顯其父母揚名後世矣上虞李某作詩送行 李光 
别浦征帆速，歸寧漢詔温。青雲方得路，白髪笑迎門。欲報慈親意，難忘聖主恩。朝回奉温凊，忠孝兩能存。
有懷念一兄三二弟 李光 
晚墮容江側，蠻蜑且雜居。懷兄頻有夢，憶弟懶觀書。憂國心徒切，謀身計已疏。歸田儻有日，握手喜何如。
城北江岸獨行成此詩居人皆竹籬茅屋無壁可題歸而書於此 李光 
散策江村路，柴門欲訪誰。榕根盤古岸，藤菜蔓疏籬。未辦遊春屐，閑尋敵手棋。天涯隨處好，莫作楚囚悲。
予始到瓊衆謂海南自來無大寒今歲臘月連日風雨殆不異北地因成小詩記之 李光 
海國冬常燠，陰霾忽滿山。颼颼北風勁，凛凛凍雲頑。蟋蟀已無語，芭蕉猶強顔。江頭梅柳色，春色幾時還。
丙寅十月二十二日孟堅理舊篋見純老送行詩有見及語因次其韻三首  其一 李光 
南來償宿債，一笑悟前身。白首癡頑老，清朝放逐臣。休傳江左夢，愁見海南春。魯叟乘桴意，他年莫問津。
丙寅十月二十二日孟堅理舊篋見純老送行詩有見及語因次其韻三首  其二 李光 
衣冠雙闕遠，煙瘴百蠻深。不記朝天路，難忘拱極心。任從生死病，莫問去來今。身似孤雲遠，閑飛不作霖。
丙寅十月二十二日孟堅理舊篋見純老送行詩有見及語因次其韻三首  其三 李光 
竄流今六載，無復望天朝。象魏闕云遠，寶陀山匪遙。音書時有繼，風義未全凋。只有獼猴性，年來亦漸調。
八月十六夜江邊對月 李光 
水月交相映，江空净客衣。孤光凌象緯，倒影射窗扉。宿鳥依林動，流螢逐暗飛。興來隨杖履，難下董生帷。
連日以目疾不能躬課子侄輩枕上成四十言粗明汲古之意以勉之 李光 
文史三冬足，窺尋究始終。夜窗捐末事，歲計見深功。古井家家有，靈泉處處通。隨身具修綆，取給自無窮。
近買扁舟篷棹悉具戲示諸兒 李光 
此生雲水興，今日買扁舟。着岸從人繫，乘風逐處浮。山歌和漁子，净社結江鷗。夜泛寒潮稳，朝尋古寺幽。謝安空雅量，范蠡漫多謀。豈若吾無事，平湖盡日留。
瓊士黄與善會友堂課諸生作移竹詩爲賦一首 李光 
綠竹名清友，書齋植最宜。根深知舊壤，葉密带新枝。寒暑時須易，冰霜操不移。影寒金瑣碎，聲振玉參差。引鳳符周運，爲龍待葛陂。諸生頻掃徑，琴海每相隨。
泂酌亭詩 李光 
投老幾三黜，郊居更一遷。江山相映带，風物自清妍。妙墨移新榜，清詩失舊鐫。地偏無俗轍，境勝賴前賢。氣浹岡巒潤，榮滋草木鮮。雙泉今莫辨，異味豈虚傳。餘潤分畦圃，支流給市廛。幽嵌鏘玉佩，石罅湧璣璿。瀝漉聞朝汲，淙琤攪夜眠。甘寒通沆瀣，精潔秘蜿蜒。奔駛觀洄洑，泓渟有折旋。滂沱蘇旱歲，清冷變炎天。鴈過空遺影，僧來忽誤禪。澄瀾涵璧月，暗谷響朱弦。夢想千巖秀，徜徉一壑専。使君常倒載，别乘屢加籩。隔竹聞茶臼，臨池泛酒船。塵襟如可洗，來此弄潺湲。
三月三日康守燕嚴亭 李光 
禊飲城西路，山翁岸幅巾。習池還倒載，曲水暗通津。鼓吹雄南國，旌旗照暮春。莫嫌娼妓拙，自有主人真。散策花迷逕，隨車雨洗塵。杖藜歸興晚，猶有浣紗人。
吾里桃花之盛不减武陵獨東院一株色白而多葉跗蕚皆碧世謂之碧桃主僧回公折以相贈置几硯間蕭然有出塵之想因賦鄙句 李光 
不作尋常好面皮，劉郎去後弄粧遲。喚回濃睡春方好，洗退殘紅晚更宜。薝蔔有香陪冷豔，酴醿無力鬬豐肌。最憐月下朦朧影，定起山僧莫皺眉。
總持師示近詩一軸輙次最後神字韻梅花一篇 李光 
水邊難覩似梅人，且看垂垂一樹新。獨許玉妃陪寂寞，可須青女助精神。傳杯冷艷愁聞笛，入戶幽香已報春。抽盡空花經月雨，此心那復住根塵。
重午食大麥 李光 
春來斗米欲逾千，麥熟家家爨有煙。手磨旋推雲子落，脚鐺深煎蚌胎員。香聞並舍兒童喜，效錄奇方胃海便。信是書生能說食，杜陵饑客漫流涎。
得之寓静齋斆學之暇不廢吟詠甚自得也因其歸省作詩送行 李光 
數椽茅屋絕過從，窗戶深明一逕通。雨過竹叢增晚翠，風翻荷沼亂殷紅。揩磨五字無瑕纇，鼓吹羣經有折衷。斆學從來自強半，應憐時輩尚談空。
贈李振祖 李光 
兒時思致早飄然，便合高鶱在少年。下第令人感二鳥，上庠寄徑應三鱣。義方永訣詩無恙，手澤珍藏墨尚鮮。識取前修顯揚事，决科之外有流傳。
向丞廳舊有小軒榜曰日哦庳隘不爽近徹墻向南植竹數竿改曰分翠與僚友邑之賢彦日遊其間且索鄙句因賦二詩呈諸友  其一 李光 
旋植修篁一逕深，蕭然便可滌塵襟。碧移湘浦千梢净，清借淇園十畝陰。曉檻秋聲風撼玉，空庭寒影月篩金。造門賴有山陰客，酒熟時來伴醉吟。
向丞廳舊有小軒榜曰日哦庳隘不爽近徹墻向南植竹數竿改曰分翠與僚友邑之賢彦日遊其間且索鄙句因賦二詩呈諸友  其二 李光 
先生活計未全貧，一徑篔簹碧玉新。野趣近依陶令宅，幽姿深隔庾公塵。獨餘世外冰霜操，不逐人間草木春。吏隱何妨成小築，風流重見竹林人。
題向丞竹軒 李光 
琅玕新植覺深幽，頓使軒窗一夜秋。寒影静侵書幌冷，翠陰清逐桂花浮。蕙蘭終許依霜操，桃李從教媚冶遊。公子已多林下趣，更看仙吏落銀鈎。
詩悼德輿通判寺丞 李光 
扁舟訪我海邊村，笑語俄驚隔九原。蕭寺新題雲有態，故鄉清譽玉無痕。傷心姹女能傳業，銜痛慈親尚倚門。紖紼情乖臨穴送，一尊聊酹若敖魂。
題藏春軒 李光 
何必金丹訪洞賓，壺中日月自長春。直疑簾幕遮藏得，未怕鶯花漏洩頻。摩詰神通移不去，桃園風景畫難真。尊罍賸把笙歌擁，沉醉何妨墊角巾。
送知府提舉出守虢略 李光 
繡斧當年舊使星，却分符竹往専城。流風遠繼三堂詠，扶路爭看五馬迎。不獨循良追漢吏，便應清切振家聲。都門祖帳人多羡，嫋嫋春風動斾旌。
次韻叔興計議端午發家書感懷之詩 李光 
細葛香羅罷賜衣，十年風雨暗蝸廬。浴蘭紉佩憐兒女，懸艾題符徇井閭。地勝斗墟饒賦詠，日長蓮幕少文書。欲憑尺素傳深意，千里慇懃附鴈魚。
贈趙璚夫 李光 
世間兒子總紛紛，屬籍吾賢最不羣。天在山中須畜學，風行水上自成文。操存有約要真見，記問夸多只謏聞。我與東巖情分腆，臨分書此勉郎君。
游破山通幽軒用前人韻呈同行諸友 李光 
小軒佳致信通幽，爽氣侵人挾九秋。暇日不妨尋舊隱，清時無用借前籌。能詩誰復追常建，愛竹吾今似子猷。已有琴書隨杖履，更邀閑客伴清游。
題無俗亭 李光 
一榻蕭然岸幅巾，寒梅爲友竹爲鄰。清譚謝傅風流勝，倒載山翁氣味真。獨把琴棋消永日，未須歌管送餘春。簿書堆案應頻掃，不學陶潛避俗塵。
人日立春呈元成進道二兄二首  其一 李光 
人日春風動琯灰，新年佳節併相催。金花巧向釵頭見，和氣潛隨斗柄回。青入池塘頻夢草，暖生官閣易尋梅。相從便好攜爐銚，乳面新來勝撇醅。
人日立春呈元成進道二兄二首  其二 李光 
新詩如律起寒灰，多謝鄒郎着意催。清比金莖天上落，句生春草夢中回。才高可但空吟雪，心鐵猶能強賦梅。山月欲圓人又好，羡君同潑甕頭醅。
校文毗陵經由見寄 李光 
牽衣兒女最相關，節物催人歲欲闌。船落草聲驚夢斷，水涵山影照杯殘。堂深空羡河陽集，被冷誰憐范叔寒。坐想歸途花正好，杜鵑聲裏破愁顔。
度黄陂嶺 李光 
肩輿渺渺歷崎嶇，自笑謀身老更迂。獻策但知憂社稷，投荒那敢顧妻孥。南行已度黄陂嶺，北去何愁青草湖。冒雨穿雲信奇絕，玆遊真豈是良圖。
次郊行韻 李光 
森森巨麓蔽秋岡，薄日籠陰一味凉。散策繞溪閑覓伴，幅巾對客坐焚香。午潮暗長看平岸，野竹纔添便出墻。巖壑自無南北異，不妨隨處得相羊。
某近復得女補之有詩次韻爲謝 李光 
荆棘林中蛇虺驚，懸知不作鳳雛鳴。維熊已誤傳佳夢，得女猶能繼頌聲。貧賤預求梁氏壻，才情敢擅謝娘名。囊中幸自全無物，更覺新來分外清。
和胡德暉增明軒詩 李光 
窗間列岫鬰嵳峨，一寸遙岑已是多。跨海空青疊寒玉，浮天濃綠豔修蛾。漫傳五嶽歸圖畫，坐想千巖見詠歌。從此閉門閑覓句，直将世事付依阿。
次韻補之續思越吟 李光 
俗軌紛紛正背馳，鑑中白髪愧明時。致身何必營三窟，入仕聊同庇一枝。故里有懷松菊老，聖朝無用計謀奇。相從喜有忘形侣，杖屨山樊酒滿巵。
奉和補之至日書懷 李光 
薄宦伶俜祗自傷，捧巵無復獻華堂。暗驚老去蒼顔在，誰道陰鋪白晝長。天際雲煙成五色，堯階鴛鷺列千行。懸知凍筆孤吟罷，徙倚南窗揖翠浪。
次韻七夕 李光 
犢鼻長挑竹杖頭，未能免俗想清流。西來誰遣青禽至，仙去還乘白鶴遊。天上歡娱纔瞬息，人間恩愛漫綢繆。穿針乞巧真兒戲，曝腹庭中更可羞。
又德循補之寵示七夕酬唱聊發狂言以當一笑 李光 
好事多應與願違，經年消息却如期。匆匆舊約重尋處，耿耿銀河欲渡時。綽約肌膚雲路遠，低迷簾幕玉鈎垂。夜凉風露非塵世，天外彎彎墮月眉。
補之以鍊養之說勉德循眷眷之意并見二詩若懼其不我從者以待德循可也他人能無誚乎因次韻奉寄  其一 李光 
漫道壺中别有春，枉教衆楚笑齊人。本來妙說元無說，信是靈真未識真。佩劍攜書如可繼，殺雞炊黍不妨頻。相逢且說無生話，若問長生有大鈞。
補之以鍊養之說勉德循眷眷之意并見二詩若懼其不我從者以待德循可也他人能無誚乎因次韻奉寄  其二 李光 
不用休糧學隱淪，眼前無事即仙人。解官終作陶元亮，晦迹聊同鄭子真。交友盡緣酬唱密，關山豈碍往來頻。流行坎止平生志，壽夭還如泥在鈞。
客醉而亟歸不慮畏塗之可戒當爲罪首丞令不行與吏慢丞命其罪均也以爲不然則縣令先入又何逃焉因次韻戲答德循且誚深山道人眷眷炬火非胥靡登危而不慄者遂并以寄之 李光 
肩輿歸去未全醒，倚戶何人念遠征。事在赦前皆可罪，過因酒後各原情。壺中未便乘風去，夜半何妨秘息行。不向險中求不死，却因何處覓長生。
次韻補之瑤堂瑞蓮 李光 
映水雙開带晚烟，丹葩浥露鬬鮮妍。瑤堂地産金蓮瑞，蒿里人歸玉府仙。並立江臯珠珮冷，相親漢苑曉粧偏。舜庭敷奏無虚日，潛德并遺柱史傳。
和睡起飲茶 李光 
虚堂清簟午抛簪，人静疏簾映晝閽。身過中年心已倦，病因煩暑氣常昏。紫煙碧月天初賜，乳竇寒泉世莫論。塵味暫忘惟嗜此，更無餘思到芳樽。
贈高申 李光 
夜半匆匆離府庠，那知造物相槐忙。直言賈禍飜成福，正論驚人竟擅場。庚戌掄魁卿有技，甲辰近榜士流芳。勉旃學問全名節，富貴儻來如探囊。
送韋子駿赴中書舍人召 李光 
桃李成蹊竹逕幽，幾年依隱玩林丘。日邊紫詔頻催入，郭外青山故挽留。河右始知天子聖，淮南應寢叛臣謀。絲綸世掌真餘事，濟難徐觀用巨舟。
賊退雙溪樓遣興 李光 
朝來喜見妖氛静，坐覺山川勝氣還。關塞罷征車馬健，郊原得雨老龍閑。黄綿慣擁茅簷日，白髪羞陪玉筍班。好在故園兵火後，那無破屋兩三間。
八月晦日游東山彦約有詩次韻爲謝二首  其一 李光 
永夜全莖下九天，郊坰風物正凄然。百年寶地空蕭瑟，十里青山水接連。局上笑談棋易勝，坐中奇險句難聯。定回老演應相問，浄社何時到白蓮。
八月晦日游東山彦約有詩次韻爲謝二首  其二 李光 
燕坐僧窗爇水沈，暫時塵務不關心。殿堂突兀諸天擁，花木扶疏曲徑深。節近重陽堪把翫，景如圖畫費摹臨。秋晴急趁黄花約，短日凄風易作霖。
辛亥中春遂宫祠之請自漁浦轉山入離渚宿化城以歸道中成鄙句 李光 
誰倩冰霜一掃空，旋烘和氣轉春風。野田溢水層層落，山路催花樹樹紅。門巷旋教開竹逕，姓名初喜掛琳宫。江湖乍脱風波地，莫擬扁舟伴釣翁。
獨宿有懷 李光 
危亭搔首撥寒灰，夜久無人共一杯。濕翠沾雲溪外竹，暗香浮月壠頭梅。烏啼日落孤村晚，被冷燈青夜夢回。還許對床尋舊約，肩輿應爲我重來。
次韻幕僚喜雨詩卷 李光 
皇天欲遣雨催詩，潤澤焦枯自應期。江上半犂如有繼，田家一飽豈無時。漢軍乏食徴方急，商后精祈事敢遺。嘉穀蒿莱俱茂遂，故應沛澤稱平施。
題塵外堂 李光 
故園重到豁塵襟，桃李成蹊竹塢深。三徑頻來無俗客，五更喚起有鳴禽。溪光山影常遮眼，酒醆茶甌獨掛心。塵外莫言無一事，苔痕掃盡復相侵。
歸五松有作呈陳志尹諸兄 李光 
幾年辛苦厭兵間，多謝君恩肯放還。故里蕭騷松竹在，流年荏苒鬢毛斑。愁多不分青春過，睡足聊欣白晝閑。况有弟兄同保社，年年攜酒共澆山。
復用前韻簡志尹 李光 
已謀湖上屋三間，身退聊同倦鳥還。老去最便青篛笠，夢回空想紫宸班。招邀山月當軒醉，結約江鷗作伴閑。賴有淵明能賦詠，悠然把酒對南山。
和孚先兄安貧樂道以書史自娱嘉歎成詠 李光 
青山繞屋水侵籬，拙計何妨與世違。窗有殘燈供夜讀，瓶無儲粟補朝饑。日長門巷荆枝合，歲暮風霜塞鴈歸。白首重來耆舊盡，餘年從此永相依。
次韻孚先兄寵示汲古佳章 李光 
甕牖蓬牎守素風，弟兄來往一生中。祇憑六籍爲修綆，豈有雙梁架綵虹。朝市山林非有異，衆生心佛本來同。誰知白首維摩老，萬事都将袖被蒙。
今歲遇元夕于五松連日大雪巷陌蕭然孚先兄有詩詫燈火之盛因成四韻 李光 
里巷蕭條戶半扃，更無冷月掛山城。熒熒小市唯漁火，耿耿幽窗但雪聲。海國此時瞻氣象，端門何日覩升平。會須一掃陰霾盡，盡放冰輪徹夜明。
孚先兄以連雨形于詠歌是時適聞韓侯淮北之捷因次韻 李光 
頽垣敗屋未須悲，淮北于今暗鐵衣。背水漢營朝氣鋭，青岡敵騎夜聲微。蕭條里巷徴符急，浩渺江湖羽檄稀。不及戎行親矢石，獨将詩禮繼庭闈。
伏覩親征榜又聞韓侯過江北是皆可喜然小臣區區亦有不勝憂者輙次韻成鄙句呈子駿侍郎 李光 
親征一紙詔書頒，頓覺中原氣象還。漫說風沙臨瀚海，遙憐草木舊淮山。百年社稷傾危後，一擲乾坤勝負間。北望鑾輿心共折，小臣無路得追攀。
和孚先兄久雨 李光 
未容春色到園林，寂寞鶯花困久陰。積潦壞墻低易補，曉寒侵被破難禁。門閑賸欲償詩債，裘敝猶堪當酒金。昨夜東風掃羣翳，放迴天地發生心。
甲寅仲秋水漲獨民先兄元發弟徙居招提日有登覽棋酒之勝連日雨復大作水且洊至舉室幾于濕浸仰二公之曠達歎輜重之爲累輙成鄙句以寄并呈志尹宣教表兄洎往來諸友兄一笑 李光 
活計從來祗旋營，急難方悟此生輕。資身但有書盈腹，潤屋不将金滿籯。塵榻曉寒資酒力，空堦夜雨雜棋聲。茗甌時赴湯休約，肯念人間雨與晴。
喜晴 李光 
西風一夜卷層波，并落人聲喜氣多。巨浸漲天吞夢澤，空庭積水湛星河。光搖萬瓦疑浮動，翠颭羣山巧琢磨。從此江湖更清曠，肯将軒冕換漁蓑。
賦長慶寺白桃花 李光 
似與江梅欲抗衡，空庭初見數枝横。素肌臨水瓊琚冷，落葉沾苔絮雪輕。玉體生來清自韻，冰魂别後夢難成。故應天遣娱春晚，一洗人間紫與頳。
三月十一日獨寓經閣民先元發商叟見過縱步長廊因至旼師房愛其潔雅攜棋瀹茗竟日而歸因成鄙句 李光 
長廊散步尋僧話，青眼相邀得老旼。久禮懴堂心獨苦，慣迎野客語尤真。當軒翠竹根根静，對手拈棋局局新。日暮循隄還舊隱，一杯那復較醨醇。
晚晴 李光 
宿雲解駮遠峰青，谷鳥驚呼報午晴。屋冷籬疏茅店迥，路平沙軟筍輿輕。行窮坡嶺山方好，捲盡旌旗眼更明。慷慨未須關世務，胸懷得酒暫能平。
贈池元堅  其一 李光 
去國曾聞首扣閽，今聆議論汗漿飜。忠忱我愧西都向，行誼君賢太學蕃。壁水門開趨輦路，黄封囊奏乞神幡。英風義概幾成俗，涵養都由聖主恩。
贈池元堅  其二 李光 
常丞若問老庸齋，屋借湖光一鏡開。執卷多應鵠袍至，載醪無復繡衣來。漁樵賸喜皆予伍，鷗鷺相忘不我猜。翰長鄰居清健甚，時時賡唱亦奇哉。
孤坐有懷 李光 
燭底黄花伴獨醒，小窗寒月半櫳明。滿添宿火留香霧，重理殘杯漬落英。老驥自能尋舊櫪，偏師暫喜解長城。獨餘惠遠秋蓮社，懷抱時時得再傾。
蘧庵道人寄和重九感懷詩五章語皆超勝意兼釋老輙次其韻 李光 
百歲光陰日半斜，因緣已透更何嗟。飽參禪窟傳心印，一見桃溪悟落花。了得頓門方自在，修持徑路斷無差。世人學道徒勤苦，終日蒸炊只是沙。
次曾敦史會秀野詩韻  其一 李光 
握手相逢醉别筵，興酣真是飲中仙。一枰聊欲觀成敗，三盞何勞辨聖賢。老去不傳巫峽夢，夜來頻嚥玉池泉。鑑湖自昔多清賞，結約芒鞋上釣船。
次曾敦史會秀野詩韻  其二 李光 
閑地逢君懷抱開，攜壺選勝得同來。青山滿眼空排闥，紅袖何人爲舉杯。四面軒窗供眺望，一時簪履許参陪。黄昏渺渺溪橋路，燈火微明恨獨回。
厲安行結小庵湖山之間破竹激水甚自適杜得之作詩因次其韻 李光 
不慕軒裳慕隱淪，直將富貴比浮雲。竹溝引水通銀漢，石甃澄瀾起縠紋。湖上三間容我卜，溪邊一派與君分。枕流潄石平生事，黜陟從今了不聞。
比見客談東福昌之勝若可避世恨未能一遊偶杜某出諸公宿雲庵詩軸戲題其後 李光 
聞道招提枕半岡，結茅真在白雲鄉。嵐光滴瀝衣裳冷，爽氣空濛枕簟凉。幻滅不傳神女夢，心清時到贊公房。是身直與雲相似，肯與衆生出岫忙。
不出示鄰士 李光 
小窗秋半日暉暉，蠧簡陳編漸可窺。晨起已空摩詰室，晚凉深下董生帷。參差紅影蕉臨水，散漫寒香菊遶籬。從此杖藜休引步，習池花草任離披。
與得之手談約不勝者賦詩探題得題厲吉老所居得之當作予和之云 李光 
聞道全家避亂離，數間茅屋畏人知。閑尋倦鳥安巢處，静看孤雲出岫時。甕釀濁醪緣好客，棋翻妙著待贏詩。從來谷口稱真隱，應笑通衢賣卜醫。
陳氏園亭 李光 
花逕微通竹逕幽，暮年清賞在林丘。登臨未覺三山隔，俯仰常隨萬壑流。樂土自應多樂事，閑身居此得閑遊。酒杯棋局平生事，莫把枯腸數攪搜。
遊智林寺 李光 
扁舟來訪小叢林，花木通幽院落深。旋拂胡床成午夢，閑持貝葉動秋吟。竹聲瑟瑟生虚籟，山意峨峨入素琴。更喜老綱能會事，手携鑪銚自相尋。
獨宿報恩寺次韻 李光 
竹枝桐葉滿秋霜，愁倚欄干望草堂。過澗歇時芳草渡，遶池遊處芰荷香。應思佳客傷情遠，欲訴衷情促拍忙。好是山亭宴僚友，夜深紅燭映天長。
幹譽舍人将赴召前一日錄示左丞公昔年見寄佳什輙用韻奉送  其一 李光 
不用移文託北山，須公一出濟時艱。飛鳬自欲朝天闕，老驥終思入帝閑。直使姦諛俱落膽，要令凋瘵變驩顔。中興事業須耆傑，炯炯何妨兩鬢斑。
幹譽舍人将赴召前一日錄示左丞公昔年見寄佳什輙用韻奉送  其二 李光 
陰崖結屋全家隱，世路風波任險艱。白首嗟予三黜慣，青山羡子十年閑。時危莫忘頻攀檻，主聖何妨數犯顔。賈誼歸來定前席，金鑾玉簡綴清班。
世綵堂 李光 
耕桑不擾罷開邊，家國安榮二百年。三世綵衣疑有種，一門忠孝豈無傳。遭時自致公卿貴，積慶多因父祖賢。鶴骨松標長照世，不須圖畫上凌烟。
送張子猷給亊帥福唐 李光 
五馬東來隘里閭，旌旗照海奉安輿。時危未暇寛徭役，歲歉無勞進羡餘。赤子弄兵先解散，烏衣侮法費驅除。兵戈滿眼瞻王室，郵傳時時附諌書。
十二月二十五日詩悼傅子駿給事 李光 
歸尋北海橋邊路，慟哭斯人但故廬。三徑空存陶令菊，萬籖難見鄴侯書。丹青寫照空留影，慷慨論文孰起予。歎息平生英妙氣，只今寂寞契真如。
悼陸公彦常右司 李光 
藴藉風流絕世稀，妙年詞賦邁雲機。漢庭留滯馮唐老，越國雍容賀監歸。方喜鏘金翔禁闥，忽驚埋玉掩泉扉。傷心里巷從游地，獨對秋風淚濕衣。
送廖用中侍郎知漳州 李光 
羡君忠孝兩無虧，出處雍容自造微。供帳都門疏受去，懷章郡邸買臣歸。君恩已荷全家飽，治績行看百姓肥。回首文昌舊游地，相從漸覺故人稀。
自天姥入石橋路雖險絕而氣象殊勝殆非人境予将遙禮方廣諸尊者偶成鄙句 李光 
曉入天台訪石梁，縈紆嶺路遶羊腸。溪田溢水層層落，巖壑經秋步步凉。花乳散甌爭供茗，瑞光騰彩競拈香。心知未是真消息，方丈蓬壺共渺茫。
亨仲察判赴召以重陽日酌酒夢草堂賦詩送行 李光 
夢草池邊一笑同，冥冥雲迹羡飛鴻。青山不屬紅蓮客，黄菊羞簪白髪翁。直使淮南叛謀寝，未妨冀北馬羣空。中興事業須公等，勿憚危言達聖聰。
遠蒙宫使密學侍郎寵示和章謹再用韻寄呈 李光 
疇昔心親迹異同，端如社燕與秋鴻。關河此日歸真主，巖壑他年屬兩翁。老去熟知交友態，憂來頓悟世緣空。傳聞敵騎謀深入，好爲提兵勦勒聰。
和戴禹功游水雲館 李光 
舉目江山有異同，笑談尊俎恨匆匆。雲烟杳靄長淮隔，花木扶疏曲逕通。閑伴鳬鷗浮野水，未隨鷹隼擊秋空。會當雪後尋君去，不學子猷清興終。
送禹功還錫山 李光 
羽書烽火迫防秋，努力聊寛聖主憂。契闊友生多散落，急難兄弟自相求。歸歟便可追吴隱，相對安能效楚囚。從此音塵渺江海，相思時上庾公樓。
九日會南樓坐客十有二人以人世難逢開口笑菊花須插滿頭歸分韻得歸字 李光 
不用攜壺上翠微，南樓風景古云稀。寧辭坐上吹烏帽，應笑籬邊候白衣。舉目佳山傷客意，滿園叢菊待人歸。分題未盡賓僚數，更看紋楸小合圍。
次韻子忱郎中九日南樓宴集 李光 
登樓把酒面孱顔，富貴功名了不關。千古池臺悲帝子，一時賓幕陋龍山。影沈寒水鴈聲斷，香抱秋花蝶意閑。八郡往來聊自哂，孤雲出岫尚知還。
達明宫使右丞寵寄新詩輙次韻爲謝二首  其一 李光 
吏役無因棹酒船，一杯蕭寺破茶煙。文章雅健追前輩，交舊凋零感暮年。聞道巖廊勤注想，豈容琳館久回旋。好風吹寄凌雲句，無數珠璣堕我前。
達明宫使右丞寵寄新詩輙次韻爲謝二首  其二 李光 
衰白相逢贛水邊，十年存沒竟誰賢。别來舊隱荒三徑，醉後高談驚四筵。晚節功名君未免，半生憂患我堪憐。秋風久負蓴鱸約，歸夢時時到剡川。
宫使少卿作喜雨詩予輙續貂然連日烝鬰雨意殊未解霅川地瀕太湖畏雨而喜旱亦有足憂者輙再和賀子忱韻并呈少卿公一笑 李光  太湖
老鈍安能濟中興，知君此意每推誠。邦人雖喜天心格，農夫預憂禾耳生。秋後竹陰侵簟冷，夢回蛩響雜堦聲。雨溪自昔傳佳詠，雲水相依夜自明。
次韻劉仲臯少卿喜雨 李光 
漢詔寛慈下玉京，人心天意格精誠。初欣父老扶攜聽，忽看風雲洶湧生。千里沾濡隨渥澤，萬家愁嘆變歡聲。南樓夜色晴方好，與子賡歌待月明。
富陽道中懷劉希顔兼得道任書寄二公 李光 
渺渺平蕪雪正晴，旋驅征騎出郊坰。越山似我頭全白，江柳如君眼欲青。有信梅花傳驛使，忘機鷗鳥戀沙汀。洞霄結約香燈社，便欲相從老翠屏。
余丈中大自虔還鄱陽弭節豫章南浦亭下相從累日議論慨然志節彌勵感歎不足成鄙句送行 李光 
抗志潛心六籍中，文章直欲擬軻雄。誰云前輩風流盡，尚有斯人氣味同。南浦送行傷碧草，北窗歸卧享清風。君王寤寐思黄髪，會見蒲輪徴此翁。
予得罪南遷朝廷樞密院凖備差遣張君送伴凡八十日予嘉其勤於其行也作詩送之  其一 李光 
日日孤村對落暉，瘴烟深處忍分離。追攀重見蔡明遠，贖罪難逢郭子儀。南渡可憂鳶共堕，北轅應喜鴈相随。馬蹄慣踏關山路，他日重來更送誰。
予得罪南遷朝廷樞密院凖備差遣張君送伴凡八十日予嘉其勤於其行也作詩送之  其二 李光 
瘦筇羸馬一貂裘，江浙湖湘得縱遊。萬里遠勞君伴送，隔年應笑我淹留。默祈衡嶽雲開嶺，夜入浯溪月滿舟。北闕舊交如問訊，爲言白盡老人頭。
分水鋪步月 李光 
人随烏鵲正南飛，月到中天列宿稀。遠近江巒明霽色，横斜烟霧助清輝。危亭搔首風傳笛，迥野微行露濕衣。兒女未須頻悵望，春來應與鴈同歸。
余將卜居水東先以詩寄吳令 李光 
茅齋背郭面孱顔，已有幽人約往還。學道遠尋岣嶁令，卜居長占荔支灣。窗間山色紅塵遠，竹外棋聲白晝閑。静掃風軒同宴坐，柴扉應爲夜留關。
簽判黄元功頃攝守蔚平枕江有小亭予假居久之稍加葺治且作詩其上名之曰横江今既還職輒用寫呈 李光 
西來一水護山城，突兀横江占小亭。春盡浪花浮竹屋，夜深漁火亂沙汀。支頤塵榻清無夢，隱几明窗醉有經。掃灑待君還舊隱，却來相對守黄庭。
寄內 李光 
學道參禪久不成，惟將麴糵破愁城。三杯徑醉客已去，一枕未回天欲明。長羡籬邊元亮醉，誰憐澤畔屈原醒。甕頭濁酒須多釀，凖擬歸來細細傾。
遷城南新居 李光 
背郭通幽面翠微，病軀野性最相宜。旋栽花竹頻開逕，恐礙雲山短著籬。曉日臨窗時讀易，晚涼隔屋聽評棋。三年瘴嶺無歸日，聊向深林占一枝。
次前韻 李光 
甕牖茅簷白版扉，地偏猶與病相宜。雨添山澗苔侵徑，竹近陽陂筍過籬。三爵沉酣陶令酒，一奩成敗謝公棋。車塵不到門前路，漸覺蒿萊長舊枝。
申之移竹數十竿植之後圃增賁幽人之居作詩爲謝 李光 
節概平生慕此君，晚年流落偶相親。裝添小圃林泉勝，隔盡權門車馬塵。雨浥寒梢香掩冉，月歸疏影夜精神。他年亭下清陰滿，誰記當時種蒔人。
再蒙自然使君寵和竹詩率爾爲謝 李光 
畫手休誇最逼真，東牆月影畫難親。常陪翠柏凌寒景，幾見夭桃委路塵。鳴鳳引雛來應瑞，籜龍得雨便能神。雙泉異日增幽勝，開盞時時中聖人。
自然使君連賦竹詩輒復次韻 李光 
閑客攜觴日對君，歲寒相與獨心親。栽培野外千竿碧，抖擻胸中萬斛塵。月影臨窗如見畫，風輪長笋不無神。使君好事頻吟賞，蕭灑襟懷似晉人。
瓊臺 李光 
玉臺孤聳出塵寰，碧瓦朱甍縹緲間。爽氣遙通天際月，滄波不隔海中山。潮平賈客連檣至，日晚耕牛带犢還。安得此身生羽翼，便乘風馭叩天關。
庭植家瓊山水北小園頗幽勝予頃寓雙泉每食罷招鄰士杖策訪之園有小亭常與客對奕因名坐隱今歲亭側輒生雙竹庭植二子皆卓然有立豈造物者産此以瑞其家庭乎作長句贈之 李光 
桃笙澀勒漫成林，並立林亭一徑深。月下競看雙鳳影，風來時聽二龍吟。冰霜不改夷齊操，富貴無忘魯衞心。寄語園人頻愛護，等閑莫遣斧斤侵。
用孟博寄孟堅韻 李光 
汝到家時解我憂，歸來何處遇中秋。夢遊滄海休回首，路入浯灘穩泛舟。屋裏琴書無汝愛，宅邊松菊爲吾留。朋遊若問南方事，莫說瓊州勝越州。
丙寅元日偶出見桃李已離披海南風土之異不無感歎獨追維三伏中荔支之勝又江浙所不及也因并見于詩 李光 
逐客新年偶歎嗟，海南風物異中華。溪邊赤足多蠻女，門外青帘盡酒家。庭院秋深時有燕，園林春半已無花。堆盤荔子如冰雪，惟此堪將北地誇。
久旱得雨奉呈申之權郡學士 李光 
不用椎牛瀆帝鄉，精誠端可格穹蒼。舉頭忽見千山雨，默禱惟憑一瓣香。已度南天三伏旱，未妨北牖午風涼。老蛟欲睡重鞭起，莫遣晴鳩喚夕陽。
次林庭植喜雨韻 李光 
一瓣黎沈徹九幽，随車甘雨散民憂。風聲震海驅雲出，雨點翻空捲地流。午夜村墟無吠犬，夕陽坡隴有耕牛。歡謡不獨聞田父，更向東陵覓故侯。
題將領占勝亭亭據雙泉之上盡見城東南風物之勝落成之初屢來乞詩爲賦長句云 李光  长江
結茅坡頂俯平川，占得城東勝概全。衮衮長江通瀚海，森森喬木带雲煙。月當庭戶初圓夜，霧隱樓臺欲雨天。玉帳今聞罷刁斗，却來閑處翫林泉。
阜通閣 李光 
危閣峥嶸枕碧流，籌心計慮匪人謀。千颿不隔雲中樹，萬貨來從徼外舟。富國要先除國蠧，利民須急去民蟊。使君不日歸華近，要路翺翔徧十州。
重陽後二日會嚴氏野趣亭坐客吳德永裴堯文杜志林林元憲李彦實嚴君錫魏介然及予八人因成拙詩以紀一時之集云 李光 
已過重陽得勝遊，海南秋色尚遲留。旋沽白酒君須醉，未信黄花蝶解愁。菡萏香浮曲沼静，檳榔葉暗小亭幽。始知風景中原隔，對泣何須效楚囚。
唐常建作破山寺詩云竹徑通幽處禪房花木深歐陽永叔毎歎賞此句以爲不可及温陵康元壽守瓊踰年樂其地僻而事簡以清静治之於郡圃植竹數百竿中有小亭因榜曰通幽偶成拙句 李光 
蕭灑襟懷慕子猷，賸栽修竹徑通幽。三間遠比淵明宅，百尺徒誇庾亮樓。風送鳥聲春寂寂，日篩簾影夢悠悠。破山絕景親曾到，誰遣移來海外州。
八月十六夜江邊對月 李光 
晚雨冥濛洗瘴塵，斷雲遮月尚鱗鱗。影涵漲浦搖金鏡，光動天街碾玉輪。村市更無沽酒客，小樓時見捲簾人。不須辛苦瓊臺上，展席移觴近水濱。
丁卯二月二十七日與客縱步至判官陳師正所居前有花竹後有港浦愛其幽勝退作此詩師正歷官九任今年六十有一母年九十二歲杜門養親不復仕宦蓋瓊士之安貧守道者也 李光 
幽居非是避危機，澀勒遮藏客到稀。白髪不傳毛義檄，青衫常戲老萊衣。舟行别浦随潮去，燕認低簷带雨歸。從此欲尋棋酒社，肯論時節叩柴扉。
寄內 李光 
裊裊秋風度泬寥，卧聞微雨打芭蕉。黄花籬落重陽近，白髪江津客路遙。家信隔年新恨過，箧衣經暑舊香消。小槽正想珍珠滴，海舶來時寄一瓢。
悼亡子詩 李光 
脱屣塵寰委蜕蟬，真形渺渺駕非烟。丹臺路杳無歸日，白玉樓成不待年。宴坐我方依古佛，空行汝去作飛仙。恩深父子情難割，淚滴千行到九泉。